ULTRASOUND KESAN KECACATAN BAYI DALAM KANDUNGAN  LEBIH AWAL

Dari melihat jantung bayi berdegup, jantina,  menguap, tersedu, menghisap ibu jari dan menggeliatkan tubuhnya, ultrasound ibu hamil menjadi pengalaman mencuit hati tentang ahli keluarga baru yang masih di dalam kandungan. Jika sebelum tahun 1950-an ibu bapa hanya dapat melihat kelibat bayi mereka buat pertama kalinya sebaik sahaja dilahirkan, namun kini kecanggihan teknologi membolehkan senyuman bayi dirakamkan berbulan-bulan lamanya sebelum dilahirkan. Ultrasound untuk wanita mengandung atau ultrasound janin turut dikenali dengan pelbagai nama lain. Antaranya, sonogram kehamilan, ultrasonografi obstetrik dan sonogram obstetrik.

JENIS-JENIS ULTRASOUND

Standard; jenis ini membina imej 2D bagi membantu doktor menentukan usia janin selain menilai tumbesaran serta perkembangannya. Boleh dikatakan kebanyakan ultrasound menghasilkan bayi yang normal dan sihat atau kadang-kala, kembar.Pemeriksaan ultrasound pranatal yang standard selalunya mengambil masa kira-kira 20 minit.

Ultrasound lanjutan; jenis ini lebih kurang sama dengan ultrasoud standard tetapi pemeriksaannya mensasarkan masalah yang dikhuatiri, menggunakan peralatan yang lebih sofistikated. Ia biasanya mengambil masa kira-kira 30 minit ke beberapa jam lamanya.

Ultrasound transvaginal; doktor akan meletakkan alat seperti tongkat di dalam faraj untuk menghantar gelombang bunyi dan mengumpulkan refleksinya. Ia digunakan secara lebih kerap pada awal kehamilan apabila rahim dan tiub fallopio berada lebih hampir dengan faraj berbanding permukaan perut.

Ultrasound 3D; menawarkan imej 3D dengan kualiti foto yang lebih terperinci. Ia berupaya menilai dengan lebih lanjut imej-imej yang diperoleh daripada ultrasound lanjutan

Pengimejan doppler; mengukur perubahan-perubahan yang berlaku di dalam gelombang ultrasound yang terlantun daripada objek yang bergerak seperti sel-sel darah. Pengimejan jenis ini menawarkan maklumat terperinci tentang peredaran yang terutamanya sangat berfaedah jika ibu mengalami tekanan darah tinggi ataupun apabila bayi berkembang pada tahap yang lebih perlahan berbanding sepatutnya.

Ekokardiografi janin; memberikan butiran lanjut keadaan jantung bayi yang digunakan sebagai pengesahan atau menyingkirkan kecacatan jantung kongenital.

Namun, peluang mengetahui profil bayi anda bukanlah semata-mata bertujuan mengesahkan jantina bayi ataupun memberikan ibu bapa thrill mahupun untuk suka-suka sahaja. Lebih dari itu, ultrasound membantu doktor anda membuat penilaian tentang perkembangan dan tumbesaran si manja. Jantina bayi merupakan satu bonus sahaja apabila ultrasound dilaksanakan bagi tujuan perubatan.

TAHU STATUS BAYI LEBIH AWAL

Kebanyakan wanita tanpa mengira usia, mempunyai risiko yang kecil untuk melahirkan bayi dengan kecacatan fizikal mahu pun mental. Majoriti bayi yang dilahirkan adalah normal. Ultrasound biasanya dilakukan apabila kandungan disyaki tidak normal. Jika tidak, secara umumnya ia dilakukan semasa kandungan dianggarkan mencapai tujuh minggu. Ia bertujuan mengesahkan kehamilan dan memantau tahap kesihatan ibu serta perkembangan janinnya.

Semasa ultrasound dijalankan, gelombang bunyi berfrekuensi tinggi akan dihantar ke tisu-tisu yang terdapat di sekitar abdomen wanita hamil. Gelombang-gelombang bunyi ini akan dilantunkan ke seluruh struktur badan ibu dan janin. Ia kemudiannya akan diterjemahkan dalam bentuk kawasan terang dan gelap – membentuk imej bayi anda pada monitor dan filem.

Pengimejan ultrasound ini berdasarkan prinsip yang sama digunakan dalam sonar (alat pengesan di dalam air menggunakan gelombang bunyi) kapal, kelawar dan pengail yang dipasangkan dengan pengesan ikan.

Apabila bunyi yang dikawal melantun setelah terkena objek, gelombang yang bergema boleh digunakan bagi mengenal pasti berapa jauh kedudukan objek, saiz, bentuk serta konsistensi dalamannya sama ada cecair, pepejal atau campuran.

Dari segi psikologi, ultrasound bukan sahaja memberikan ketenangan fikiran kepada pasangan suami isteri tetapi juga berupaya membina ikatan kasih sayang yang lebih kukuh di antara ibu bapa dengan zuriat mereka.

Kajian turut membuktikan bahawa ibu berkenaan lebih mengambil berat tentang kesihatan dan pemakanannya serta mengamalkan gaya hidup sihat seperti bersenam demi si bayi yang bakal lahir.

APA KEPENTINGAN ULTRASOUND?

Sesetengah embrio membesar di dalam tiub fallopio dan bukannya di dalam rahim seperti sepatutnya. Ultrasound membantu doktor mengesan serta merawat kehamilan di luar rahim sebelum ia membahayakan kesihatan.

Dengan mengetahui usia bayi juga, doktor boleh menentukan dengan lebih tepat tarikh bayi dijangka lahir sekali gus membolehkan masa-masa penting sepanjang kehamilan itu dijejaki.

Sekiranya doktor mengesyaki kandungan lebih dari satu (kembar), ultrasound boleh memastikannya.

Doktor juga akan menggunakan ultrasound untuk memastikan sama ada bayi membesar normal – dengan memantau pergerakan bayi, pernafasan dan degupan jantungnya.

Sementara itu, segala masalah dengan uri yang memerlukan perhatian juga boleh diselidiki. Ini penting kerana uri membekalkan bayi dengan sumber pemakanan serta darah yang kaya dengan oksigen.

Sekiranya berlaku pendarahan atau lain-lain komplikasi, doktor akan melakukan penyiasatan lanjut menggunakan ultrasound.

Ultrasound turut dijadikan panduan untuk menempatkan jarum suntikan semasa ujian-ujian pranatal. Misalnya, memeriksa sampel cecair amniotik bagi masalah-masalah genetik tertentu (amniosentisis) atau menguji contoh plasenta (uri) bagi keabnormalan genetik (pensampelan vilus korionik).

Akhir sekali, ultrasound membantu doktor mengesan sebarang kecacatan yang mungkin berlaku kepada bayi di dalam kandungan. Diagnosis awal boleh mendorong kepada rawatan segera yang boleh menyelamatkan bayi dan ia boleh dikesan sebelum kandungan masuk minggu ke-20.

ANTARA KECACATAN YANG MUNGKIN BERLAKU

Hidrosefalus; masalah kepala bayi yang membesar

Anensefali; ketiadaan tulang-tulang (separa atau lengkap) pada bahagian belakang tengkorak

Spina bifida: kecacatan perkembangan bayi baru lahir dan sebahagian daripada korda spina serta salutan-salutannya terdedah melalui celah tulang belakang. Ia boleh didiagnosis kira-kira minggu ke-16 kehamilan melalui ujian cecair amniotik.

Sumbing bibir dan lelangit

Penyakit jantung kongenital (sejak lahir)

BAGAIMANAKAH ULTRASOUND DILAKUKAN

Prosedur dilakukan sambil berbaring. Gel yang jernih berasaskan air akan disapukan pada bahagian perut untuk membantu penghantaran gelombang bunyi. Transducer iaitu alat yang menerima gelombang yang dipegang oleh doktor akan digerakkan ke depan dan ke belakang di atas perut bahagian bawah dan sekitar pelvis.

Anda dikehendaki minum dua hingga tiga gelas air, sejam sebelum ujian. Anda juga tidak dibenarkan membuang air kecil sehinggalah pemeriksaan selesai bagi mendapatkan gambaran yang lebih baik. Pakai baju yang longgar bersama kain atau seluar. Elakkan memakai gaun, maxi atau jubah jika tidak mahu menukar pakaian kerana hanya bahagian bawah perut yang perlu didedahkan untuk pemeriksaan.

Mungkin anda akan terasa kurang selesa disebabkan oleh pundi kencing yang penuh. Gel yang disapukan tadi akan terasa sedikit basah dan sejuk.

Sehingga kini, tiada kesan biologi yang didokumentasikan baik oleh si ibu mahu pun bayi dengan penggunaan teknik-teknik ultrasound sedia ada. Tiada radiasi berion yang terlibat.

Sumber : Pakar Runding Perbidanan dan Sakit Puan, Pusat Perubatan Darul Ehsan (DEMC), Dr. Fairuz A’shikin Abd. Kadir & Utusan


Kenapa Nyamuk Suka Gigit Badan Manusia?

Siapa kat sini yang sering menjadi mangsa gigitan nyamuk? Kadang – kala bila kita berada di kawasan banyak nyamuk anda sering menjadi tumpuan gigitan berbanding rakan yang lain. Pernah tak anda terfikir kenapa anda yang menjadi pilihan nyamuk – nyamuk terbabit? Sebenarnya perkara ini berlaku disebabkan banyak faktor dan iantaranya ialah :

Badan yang lebih banyak mengandungi karbon dioksida menjadi salah satu sebab anda lebih tampak menyelerakan pada serangga. Manusia yang memiliki tubuh besar atau mengandung akan mengeluarkan lebih banyak karbon dioksida dan secara tidak langsung ia menjadi pilihan gigitan serangga.Mempunyai suhu badan yang lebih tinggi berbanding yang lain. Sekali lagi, manusia yang memiliki tubuh besar dan wanita mengandung kebiasaannya mempunyai suhu badan yang lebih itu, selain itu, orang yang baru lepas melakukan senaman juga akan memiliki suhu badan tinggi berbanding normal.Jenis darah menjadi faktor anda digigit. Kajian menyatakan darah jenis O lebih digemari oleh nyamuk berbanding darah jenis A. Walaupun begitu, tiada kajian lanjut tentang perkara ini.Kajian yang sama juga menunjukkan bahawa sesetengah orang akanmengeluarkan bahan kimia melalui kulit mereka yang menyatakan jenis darah mereka.
Komposisi mikrob pada kulit anda. Kita semua mempunyai flora mikrob yang unik dan cantik yang hidup di kulit kita. Malah, kita mempunyai lebih banyak mikrob pada kulit kita berbanding sel-sel kulit yang sebenarnya. Dan komposisi unik mikrob kami mempengaruhi berapa nyamuk yang mahu menggigit kami.Orang yang aktif bersukan. Senaman meningkatkan jumlah asid laktik yang dirembeskan oleh kulit anda, serta meningkatkan suhu tubuh keseluruhan anda. Untuk nyamuk, ini adalah makanan yang lazat dan kopi segar di hadapan seseorang yang baru sahaja bangun dari tempat tidur.
7 PETUA BERKESAN HILANGKAN KESAN GIGITAN NYAMUK PADA BAYI

Jika dibandingkan dengan orang dewasa atau kanak-kanak, kulit bayi lebih mudah menjadi merah, bengkak, dan kadangkala akan bertukar kehitaman dan meninggalkan parut berwarna gelap buat masa yang agak lama. Jadi, bagaimana untuk mengelak dan hilangkan kesan gigitan nyamuk pada bayi ini?Berikut adalah petua semulajadi yang selamat untuk digunakan bagi melegakan dan sekaligus hilangkan kesan gigitan nyamuk pada bayi.
 TUAM AIR SEJUK / AIS
Kadang-kadang kita akan nampak kulit bayi menjadi bengkak dan kemerahan apabila digigit nyamuk. Apabila disentuh, rasa suam dan panas. Untuk memberi keselesaan pada bayi, anda boleh tuamkan air sejuk kepada bahagian ini. Caranya, rendamkan kain bersih ke dalam air sejuk dan terapkan buat beberapa ketika. Atau, anda boleh juga memasukkan ketulan ais ke dalam kain dan dibalut beberapa kali agar bayi tidak terkejut dengan rasa sejuk. Petua ini sangat selamat. Namun, ia tidak digalakkan jika bayi sedang demam atau sakit.
 GEL ALOE VERA
Gel aloe vera yang sejuk dan bersifat anti-radang sangat sesuai untuk merawat kegatalan, menyembuhkan luka dan membantu hilangkan kesan gigitan nyamuk. Caranya, ambil satu tangkai lidah buaya (aloe vera) dan potongkan untuk mengeluarkan gelnya. Oleskan gel ini secara terus pada kesan gigitan nyamuk tersebut.
 CUKA EPAL
Oleh kerana sifatnya yang berasid, cuka adalah salah satu bahan yang amat sesuai untuk mengurangkan kegatalan kerana ia boleh bertindak sebagai antiseptik. Rendamkan bebola kapas dan celupkan sedikit cuka epal yang dilarutkan dengan air suam. Kemudian, sapukan kepada gigitan nyamuk tersebut.
 MADU ASLI
Sifatnya yang likat membantu mengurangkan sensasi dan melegakan rasa gatal dengan cepat. Selain itu, madu asli meningkatkan kelembapan kulit secara semulajadi agar dapat hilangkan bekas gigitan serangga yang sering bertukar kehitamanan.Sapukan madu secara terus pada kulit bayi dan kemudian bersihkan dengan air bersih setelah madu agak mengering. Seeloknya ia dilakukan ketika bayi sedang tidur.
 BAWANG
Bawang putih dan bawang merah memiliki kandungan anti bakteria yang sangat efektif untuk mengubati luka, termasuklah kesan kemerahan akibat alergi atau gigitan nyamuk. Caranya mudah, belah bawang merah atau bawang putih, kemudian oleskan pada kulit bayi selama beberapa saat. Jika tiada timbul reaksi, sapukan lagi selama beberapa minit di kawasan yang terkena gigitan tadi dan cuci semula dengan air bersih.
 KULIT PISANG
Nampak pelik, bukan? Tapi inilah salah satu kegunaan kulit pisang yang ramai tak tahu. Menurut laman web kesihatan LiveStrong.com, kulit pisang ini juga mempunyai banyak kelebihan lain untuk mencantikkan kulit serta merawat kerengsaan. Gunakan kulit pisang segar, seeloknya yang baru dibuka. Bahagian dalamnya dipercayai mengandungi bahan anti-radang, melembapkan dan mengurangi rasa gatal. Potongkan beberapa kulit pisang lalu tempelkan bahagian dalamnya pada bekas gigitan nyamuk. Gantikannya jika kulit pisang sudah kurang ‘sejuk’ atau mula berubah warna.
 KULIT KENTANG
Seperti pisang, anda juga boleh memanfaatkan kulit kentang kerana kentang mengandungi potasium dan vitamin C yang sesuai merawat masalah kulit. Caranya, kupas sebiji kentang dan gunakan bahagian dalam kulit kentang tersebut.  Bilaskan semula dengan air bersih selepas beberapa minit.
Sumber: Sinar.fm / internet


LIKE & SHARE PERADUAN BAYI COMEL 2

Undian Peraduan Bayi Comel Kelabmama2 dibuka bermula 19 OGOS 2017 hingga 26 OGOS 2017 ini (1 Minggu SAHAJA)Anda boleh layari link di bawah BERMULA 19 OGOS 2017 untuk mengundi. Klik link di bawah:
http://kelabmama.com/peraduanbayicomel/galeri
*Tertakluk kepada Terma & Syarat
Peserta-peserta digalakkan untuk kongsi (‘share’) penyertaan masing-masing yang telah dimuat naik di laman web Kelabmama ke laman peribadi Facebook peserta pada tarikh undian dibuka iaitu 19 OGOS 2017 hingga 26 OGOS 2017.

Pengunjung laman web Kelabmama yang ingin suka (‘like’) atau kongsi (‘share’) mana-mana penyertaan mestilah mendaftar masuk di laman web Kelabmama menggunakan akaun peribadi Facebook pengunjung dan kemudian menekan butang suka (‘like’) dan/atau kongsi (‘share’) pada penyertaan yang telah dimuat naik secara rasmi di laman web Kelabmama
Pengadilan oleh Penganjur berdasarkan FOTO BAYI, keaslian dan kerelevanan penyertaan sebagai foto Peraduan Bayi Comel
Hanya jumlah (‘like’) di laman web Kelabmama sahaja yang akan diambil kira. Satu ID Facebook hanya boleh mengundi untuk sekali penyertaan sahaja. Jumlah (‘like’) yang diperolehi di laman peribadi Facebook dan/atau sebarang laman sesawang lain tidak akan diambil kira.
Untuk (‘share’) anda boleh kongsikan seberapa banyak yang anda inginkan.
Kelabmama & pihak penaja tidak akan teragak-agak untuk membatalkan penyertaan peserta jika kami dapati ada penyertaan menggunakan cara tidak dibenarkan (menipu) menaikkan jumlah like & share secara tidak sah.
Jika ada sebarang pertanyaan atau masalah, boleh PM kami di Facebook Kelabmama. Kami akan menjawab pertanyaan anda secara berperingkat. <3


KENAPA ANAK SAYA LEWAT BERJALAN?

Kebanyakan kanak-kanak sudah mampu berjalan pada umur setahun. Secara umum 85% kanak-kanak mula berjalan tanpa berpegang sekitar umur antara 10-14 bulan. Sekiranya anak anda belum mampu berjalan semasa umurnya mencecah 18 bulan, ia boleh dikategorikan sebagai kanak-kanak yang lewat berjalan. Kemampuan berjalan adalah suatu tahap perkembangan yang sangat penting bagi seseorang kanak-kanak. Selain itu terdapat tahap-tahap perkembangan otot kasar (gross motor) lain yang boleh diperhatikan di peringkat lebih awal. Berikut ialah kemampuan otot kasar serta umur yang mana seseorang bayi sepatutnya mencapai perkembangan tersebut:

Kawalan Kepala                                –             Umur 3 Bulan
Kaki Memijak                                      –             Umur 4 Bulan
Meniarap                                                –             Umur 6 Bulan
Duduk Tanpa Bantuan                   –             Umur 9 Bulan
Berdiri  Tanpa Sokongan               –             Umur 12 Bulan

PUNCA SI KECIL LEWAT BERJALAN?

Faktor keluarga atau keturunan: Sekiranya ibu atau bapa kanak-kanak tersebut sendiri mengalami masalah lewat berjalan semasa mereka kecil, anak mereka mungkin menghadapi masalah yang sama disebabkan faktor keturunan. Walau bagaimanapun sekiranya ibu atau bapa mampu berjalan semasa berumur 2 tahun serta tiada masalah perubatan yang lain, kemungkinan besar tiada apa yang perlu dirisaukan tentang anak mereka.

Kelahiran pra matang: Secara umumnya bayi yang dilahirkan pra matang atau ‘premature’ akan mengalami sedikit kelewatan perkembangan secara keseluruhan, termasuk lewat berjalan. Jadi kelewatan sekitar 2-3 bulan mungkin tidak menjadi masalah, bergantung kepada tahap bayi tidak matang tersebut semasa lahir.

Cerebral palsy: Kanak-kanak yang menghadapi masalah cerebral palsy biasanya boleh dikesan di peringkat awal, terutama sekiranya mereka mempunyai risiko-risiko berkaitan seperti lemas semasa kelahiran atau kelahiran kurang matang. Walau bagaimanapun ada kanak-kanak cerebral palsy hanya dikesan apabila mereka diperiksa oleh doktor kerana lewat berjalan. Kanak-kanak cerebral palsy umumnya mengalami kekejangan otot serta kesukaran menggerakkan anggota badan dengan baik. Contohnya, mereka sukar duduk bersila tetapi memilih untuk duduk dengan kaki dilipat ke belakang (posisi ‘W’), atau mereka tidak merangkak secara normal tetapi lebih kepada mengheret kaki.

Lewat perkembangan secara umum (global):Ini bermaksud masalah lewat berjalan kanak-kanak tersebut adalah sebahagian daripada lewat perkembangan dalam aspek lain seperti bercakap, komunikasi, sosial, kemahiran tangan dan kognitif (berfikir). Terdapat banyak punca-punca lewat perkembangan global. Antaranya ialah masalah sindrom seperti Down syndrome, kecederaan otak disebabkan lemas atau jangkitan kuman, atau pelbagai penyakit kronik yang lain.

Masalah otot: Ini termasuk penyakit-penyakit yang dikenali sebagai muscular dystrophy, spinal muscular atrophy dan congenital myopathy. Penyakit-penyakit ini menyebabkan banyak otot-otot badan menjadi lemah.

BILAKAH ANAK SAYA PERLU DIBAWA UNTUK PEMERIKSAAN SEKIRANYA DISYAKI LEWAT BERJALAN?

Tanda-tanda awal mungkin boleh dikesan semasa peringkat bayi dan kanak-kanak lagi.  Bayi terasa lembik semasa digerakkan, kawalan kepala yang lemah dan kurang kekuatan pergerakan kaki dan tangan. Oleh itu mereka biasanya lewat berjalan, bahkan ada yang langsung tidak mampu berjalan atau berdiri.

Kebiasaannya kanak-kanak di Malaysia akan diperiksa pada umur setahun semasa ketika pengambilan suntikan imunisasi. Sekiranya anak anda masih tidak mampu berdiri semasa berumur setahun atau mengalami masalah perkembangan lain, anak anda mungkin akan dirujuk kepada doktor untuk pemeriksaan lanjut.

Secara umumnya, kanak-kanak yang tidak mampu berdiri semasa berumur setahun dan tidak berjalan semasa berumur 18 bulan perlu diperiksa oleh doktor. Mereka mungkin perlu dirujuk kepada pakar kanak-kanak. Walau bagaimanapun itu tidak semestinya bermakna kanak-kanak itu mempunyai masalah kesihatan.

Sumber:  www.myhealth.gov.my


5 RISIKO UTAMA PEMBEDAHAN CAESAREAN ANDA PERLU TAHU!

KESAKITAN

Mereka yang melahirkan secara normal, kesakitan dialami semasa melahirkan. lepas tu merdeka! Namun berbeza secara pembedahan caesarean ialah kesakitan yang anda terpaksa alami selepas pembedahan. Anda akan rasa sakit pada bahagian luka pembedahan dan rasa tidak selesa pada bahagian perut selama beberapa minggu selepas pembedahan. Anda akan diberi ubat penahan sakit untuk menangani kesakitan ini, tetapi ia masih akan mengganggu aktiviti seharian anda untuk beberapa ketika. Apa yang paling kita takut ialah jahitan terbuka. Jika pakai plaster. Nampak macam kulit tu tercantum dengan gam sahaja.

DARAH BEKU
Mana-mana pembedahan meningkatkan risiko anda mengalami darah beku. Ini boleh jadi serius, bergantung kepada di mana pembekuan itu berlaku. Jika pembekuan berlaku dalam paru-paru, ia boleh menyebabkan kematian. Sebab tu jika dibekalkan dengan ubat untuk cairkan darah selepas keluar wad, jangan culas untuk suntik peha anda sendiri.Tanda-tanda masalah ini termasuk:

Batuk
Sesak nafas
kesakitan atau bengkak pada bahagian betis.

Hubungi doktor anda sekiranya anda mendapat tanda-tanda tersebut selepas pembedahan caesarean. Doktor mungkin akan memberi anda ubat untuk mencairkan darah dan stoking getah sokongan untuk memperbaiki peredaran darah pada kaki anda. Anda juga digalakkan supaya berdiri dan berjalan-jalan secepat mungkin selepas pembedahan caesarean.  Biasanya doktor suruh kita baring tanpa bantal sehingga bius kita habis. Ini juga bagi menjaga kebaikan tulang belakang. Lepas tu memang nurse suruh bangun dan jalan. Ini akan membantu peredaran darah dan mengurangkan risiko pembentukan darah beku.

LEKATAN
Seperti juga pembedahan lain pada bahagian perut atau pelvis, caesarean berisiko menyebabkan lekatan (adhesion) semasa proses penyembuhan. Lekatan ialah kelompok tisu parut yang boleh menyebabkan organ-organ pada abdomen anda melekat sesama sendiri atau pada bahagian dalam dinding perut. Kira-kira separuh daripada wanita yang menjalani caesarean mengalami lekatan, dan jumlah ini meningkat kepada 83 peratus selepas tiga pembedahan caesarean. Lekatan boleh jadi menyakitkan kerana ia mengehadkan pergerakan organ-organ dalaman.  Dalam sesetengah kes, ini boleh menyebabkan masalah kesuburan apabila ia menekan tiub falopia atau menyekatnya.

PEMBIUSAN
Kebanyakan pembedahan caesarean dilakukan tanpa pembiusan am (general anaesthetic), yang membuatkan anda tidur. Sebaliknya, anda akan diberi suntikan epidural yang akan mengebaskan perut anda.  Epidural lebih selamat bagi anda dan bayi berbanding pembiusan am. Sebolehnya doktor prefer cara epidural ni. Sebab kita dibedah dalam sedar. Walau bagaimanapun, apa-apa jenis pembiusan melibatkan sedikit risiko. Selepas menerima suntikan epidural, sesetengah wanita mengalami:

Sakit kepala yang teruk. Masalah ini melibatkan kira-kira satu peratus wanita.
Kerosakan saraf. Ini jarang berlaku dan jika ia berlaku, ia hanya berlangsung selama beberapa hari atau minggu sahaja. Besar pengorbanan isteri !

JANGKITAN

Sebelum dibedah, anda akan diberi satu dos antibiotik untuk mengurangkan risiko terkena jangkitan. Walau bagaimanapun, kira-kira lapan peratus daripada wanita yang menjalani caesarean masih mendapat jangkitan selepas pembedahan. Terdapat tiga jangkitan utama yang perlu diberi perhatian:

 Jangkitan Pada Bahagian Luka.

Tanda-tanda jangkitan pada luka termasuk kemerahan, berair, atau kesakitan yang semakin teruk pada bahagian tersebut.

Ii. Jangkitan Pada Lapisan Uterus (Rahim).

Ini dipanggil endometritis. Masalah ini lebih berkemungkinan berlaku jika air ketuban anda pecah lama sebelum anda mula rasa sakit bersalin atau sekiranya anda menjalani banyak pemeriksaan faraj sebelum pembedahan.
Tanda-tanda jangkitan ini termasuk pendarahan yang teruk dan berbau serta demam.

Iii. Jangkitan Salur Kencing.

Semasa pembedahan, sebatang tiub nipis atau cat heter akan dimasukkan ke dalam salur kencing untuk mengosongkan pundi kencing anda. Jangkitan boleh berlaku melaluinya.

RISIKO CAESAREAN KEPADA BAYI

Kemungkinan besar, bayi anda berada dalam keadaan sihat, semasa dan selepas pembedahan. Sesetengah bayi mengalami masalah pernafasan selepas dilahirkan. Walaupun masalah pernafasan selepas caesarean biasanya tidak serius, kadang-kala bayi tersebut perlukan penjagaan khas untuk membantu mereka pulih. Kira-kira 35 dalam setiap 1,000 bayi mengalami masalah pernafasan selepas caesarean, berbanding lima dalam 1,000 bayi yang dilahirkan secara normal. Masalah pernafasan lebih banyak berlaku kepada:

Bayi pramatang yang dilahirkan melalui caesarean
Bayi yang dilahirkan melalui caesarean yang dijalankan sebelum proses kelahiran bermula.

Ada juga bayi yang terluka sedikit akibat terkena pisau bedah. Kira-kira dua peratus bayi mengalami luka kecil semasa pembedahan caesarean.

ADAKAH CAESAREAN AKAN MEMBERI KESAN TERHADAP KEHAMILAN SETERUSNYA?

Kemungkinannya memang ada. Anak pertama dilahirkan secara pembedahan, tidak semestinya peluang anda melahirkan secara normal tiada. Anda masih ada peluang melahirkan secara normal. Pangalaman jiha, anak pertama lambat, anak kedua songsang dan anak ketiga automatic ceaser.
Sekali anda menjalani caesarean, anda lebih berkemungkinan melahirkan melalui caesarean dalam kehamilan akan datang.

Pembedahan caesarean juga meningkatkan sedikit risiko mengalami plasenta previa (plasenta terletak rendah) dalam kehamilan yang akan datang.

Terdapat juga risiko kecil parut pada uterus anda terbuka dalam kehamilan atau kelahiran selepas ini, tetapi ini jarang berlaku. Doktor memanggilnya koyakan uterin (uterine rupture).
Koyakan uterin sangat jarang berlaku, iaitu kurang daripada 0.4 peratus wanita yang pernah menjalani pembedahan caesarean mengalaminya.

INFO PENTING!

Anda mungkin pernah mendengar cerita-cerita yang menakutkan mengenai kemurungan selepas bersalin dan masalah untuk menyusu badan selepas pembedahan caesarean. Jangan biarkan cerita-cerita ini mengganggu fikiran anda. Anda kena kuat mentaL dan fizikal. Walaupun kemurungan awal selepas bersalin lebih banyak berlaku kepada wanita yang menjalani pembedahan caesarean berbanding wanita yang bersalin secara normal, menjelang bulan kedua, kadarnya agak sama.

Jika anda mahu memberi bayi susu badan, penting bagi anda mendapat pertolongan dari awal lagi. Wanita yang menjalani pembedahan caesarean kurang berkemungkinan untuk mula menyusu badan berbanding wanita yang bersalin secara normal. Walau bagaimanapun, sebaik sahaja anda bermula, peluang untuk anda berjaya sama sahaja dengan wanita yang bersalin normal. Mintalah jururawat perbidanan atau kaunselor penyusuan badan untuk membantu anda dan bayi memulakannya secepat mungkin. Teknik yang betul untuk penyusuan amat penting. Jangan ambil mudah terutamanya bagi ibu muda. Kalau salah teknik, puting anda akan luka. Dan pada masa itu, jika tak kuat motivasi. Anda pasti akan berhenti mengusukan.

Sumber: Internet


BEGUK MUDAH JANGKITI KANAK-KANAK

Rasa perit, tidak selesa, sakit ketika menelan air liur dan mengunyah, sakit di bahagian telinga dan leher serta ada kalanya menyebabkan sakit kepala akibat bengkak yang berlaku di belakang telinga sehingga ke dagu. Itu antara kesakitan yang terpaksa ditanggung pesakit yang dijangkiti beguk (mumps) yang disebabkan oleh kuman paramyxoviridae daripada virus genus rubula yang lazimnya menyerang di bahagian kelenjar air liur terutama kelenjar parotid. Biasanya beguk menyerang golongan dewasa, namun kanak-kanak juga tidak terlepas dari serangan virus tersebut akibat jangkitan daripada orang dewasa sama ada melalui sentuhan, batuk atau bersin mahupun percikan air liur penghidap.
Pun begitu, sejak vaksin diperkenalkan, kanak-kanak kurang berisiko dijangkiti beguk, namun kegagalan mereka mendapat suntikan ulangan vaksin pencegahan jangkitan itu menyebabkan mereka mudah dijangkiti virus berkenaan apabila meningkat usia. Beguk bukanlah satu virus yang berbahaya kepada mereka, namun memberi rasa tidak selesa kepada kanak-kanak terutamanya boleh menyebabkan selera makan mereka berkurangan. Ini kerana katanya, keadaan itu boleh berlaku apabila jangkitan virus berkenaan menyebabkan mereka sukar untuk mengunyah makanan akibat bengkak di bahagian leher dan telinga selain daripada sukar menelan makanan.

Mereka yang kena beguk, sebenarnya telah dijangkiti virus tersebut sekitar seminggu sebelum bengkak di leher kelihatan lazimnya sekitar 10 hingga 12 hari.

Bagi mengelakkan kesakitan yang lebih teruk, elakkan memberi makan makanan yang masam atau yang keras. Beri makanan lembut seperti bubur atau mi sup kerana lebih mudah ditelan.

Biasanya untuk tempoh tertentu, pendengaran kanak-kanak yang dijangkiti beguk akan mengalami masalah, namun biasanya selepas beguk hilang, pendengaran akan kembali pulih. Namun, jika beguk menyerang orang dewasa, penghidap perlu lebih berhati-hati kerana beguk boleh menyebabkan beberapa masalah lain seperti meningitis (radang lapisan otak), pankreatitis (radang pankreas), orkitis (radang testis) dan ensefalitis (radang otak).

Ibu yang menyusukan bayi juga boleh memberi jangkitan beguk kepada bayi, iaitu melalui percikan air liur atau kurangnya penjagaan kebersihan ketika menguruskan bayi berkenaan. Oleh itu, mereka dinasihatkan agar memakai penutup mulut dan hidung ketika menyusukan anak bagi mengelakkan risiko beguk menjangkiti anak mereka.

Beguk memang tidak kelihatan berbahaya, tetapi kanak-kanak yang diserang beguk boleh menyebabkan mereka menjadi lemah, malah terpaksa menahan kesakitan yang sama seperti ditanggung oleh orang dewasa. Justeru, ibu bapa tidak boleh mengambil mudah tentang masalah beguk kerana dibimbangkan membawa kepada masalah lain

TANDA & GEJALA BEGUK

Antara tanda-tanda mereka telah diserang termasuklah sakit kepala, hilang selera makan, letih dan demam. Ibu bapa yang menyedari anak-anak mereka mempunyai tanda seperti ini perlu bawa anak mereka ke klinik untuk mendapatkan rawatan dengan segera selain perlu mengasingkan mereka agar virus itu tidak berjangkit dengan orang lain.

Demam.
Sakit kepala.
Mulut kering dan hilang selera.
Keletihan.
Pembengkakan pada satu atau kedua-dua kelenjar parotid.
Gejala ini biasanya hilang dalam masa 10–12 hari.

KOMPLIKASI AKIBAT BEGUK

Encephalitis (Pembengkakan pada otak).
Meningitis (Pembengkakan pada lapisan otak).
Pancreatitis (Inflamasi pada pankreas).
Orchitis (Lebam pada testis) berlaku pada lelaki dewasa.
Pekak.

RAWATAN
Tiada ubat yang khusus untuk beguk tetapi simptom-simptom boleh dilegakan dengan:

Paracetamol untuk mengurangkan demam dan rasa sakit.
Mengambil lebih minuman tetapi elakkan jus-jus yang berasid.
Letakkan ais pada kelenjar parotid atau testis untuk melegakan kesakitan.
Orang yang dijangkiti hendaklah tinggal di rumah sehingga ianya tidak boleh lagi berjangkit (iaitu sehingga 9 hari selepas pembengkakan kelenjar saliva) atau sehingga bengkak tersebut hilang.
Beguk juga boleh dicegah dengan vaksin. Vaksin beguk ini diberi pada umur 12 bulan dan kemudian ketika berumur 7 tahun sebagai sebahagian daripada vaksin MMR iaitu (mumps, measles and rubella). Ianya sangat berkesan untuk mencegah beguk ini.

Sumber: www.myhealth.gov.my


Bahaya! Kencing Tak Lawas Tanda Jangkitan Pada Saluran Kencing

Jangkitan saluran kencing adalah jangkitan oleh mikroorganisma (kuman) pada bahagian tertentu saluran kencing samada pada ginjal, ureter, pundi kencing dan urethra. Jangkitan pada saluran kencing bawah merupakan jangkitan yang kerap berlaku.
Saluran kencing manusia terdiri daripada dua bahagian iaitu:

Saluran kencing bawah yang terdiri daripada pundi kencing dan urehtra (tiub yang menyambungkan pundi kencing dengan bahagian luar tubuh badan)
Saluran kencing atas yang terdiri daripada buah pinggang (ginjal) dan ureter

JENIS JANGKITAN SALURAN KENCING

Jangkitan yang berlaku pada pundi kencing dikenali sebagai Cystitis. Lazimnya berlaku lebih kerap kepada wanita berbanding lelaki. Ini kerana urethra wanita adalah lebih pendek berbanding lelaki.

Jangkitan pada urethra pula dikenali sebagai Urethritis. Ia boleh berlaku kepada kedua-dua wanita dan lelaki.

Jangkitan yang lebih serius adalah jangkitan pada buah pinggang yang juga dikenali sebagai Pyelonephritis. Ia merupakan keradangan pada buah pinggang yang mungkin disebabkan oleh jangkitan bakteria atau sebab-sebab lain yang tidak menyebabkan jangkitan.

Jangkitan saluran kencing berlaku apabila bakteria memasuki saluran kencing. Kebanyakan bakteria yang memasuki saluran kencing akan dibuang ketika membuang air kecil. Jika bakteria tersebut kekal di dalam saluran kencing, jangkitan akan berlaku. Air kencing dikumuhkan di buah pinggang dan ia akan mengalir dari ureter ke dalam pundi kencing. Air kencing akan meninggalkan pundi kencing melalui urethra. Jangkitan saluran kencing biasanya berlaku pada saluran kencing bawah yang melibatkan pundi kencing dan urethra.

PENYEBAB JANGKITAN SALURAN KENCING
Bakteria merupakan penyebab utama jangkitan saluranKencing. Manakala jangkitan oleh virus dan fungus amat jarang.

Kerap kali kes jangkitan saluran kencing disebabkan oleh bakteria seperti E.coli (80%-85%) dan S.saprophyticus (5%-10%).
Bakteria-bakteria lain seperti Klebsiella, Proteus, Enterobacter dan Pseudomonas mempunyai kadar jangkitan yang rendah.

RISIKO

Masalah saluran kencing : Sekiranya anda tidak mampu mengawal ketika membuang air kecil, risiko untuk mendapat jangkitan akan meningkat. Anda juga lebih berisiko sekiranya anda pernah mendapat jangkitan saluran kencing sebelumnya atau menjalani pembedahan pada saluran kencing pada masa lalu.
Saluran tersumbat : Saluran kencing yang tersumbat akan mengganggu dan menjejaskan aliran air kencing. Antara sebab-sebab saluran kencing tersumbat adalah batu karang yang terbentuk di buah pinggang dan pundi kencing.
Tidak berkhatan : Kulup yang terdapat pada zakar memudahkan kuman terperangkap dan memasuki saluran kencing.
Masalah prostat : Kelenjar prostat yang membesar atau jangkitan prostat (prostatitis) meningkatkan risiko jangkitan saluran kencing.
Hubungan kelamin : Anda akan lebih mudah mendapat jangkitan sekiranya pasangan anda mempunyai jangkitan. Pada wanita muda yang sedang aktif melakukan hubungan kelamin, risiko untuk mendapat jangkitan adalah lebih tinggi. Honeymoon cystitis biasanya berlaku pada pasangan yang baru berkahwin. Sebab utamanya adalah pemindahan bakteria E.coli (yang lazimnya hidup di dalam usus) ke dalam urethra.
Sistem imun lemah : Sistem imun anda adalah pertahanan badan anda terhadap jangkitan dan penyakit. Sistem imun yang lemah mungkin tidak mampu melawan kuman yang menyebabkan jangkitan saluran kencing. Sistem imun akan menjadi lemah sekiranya anda menghidapi penyakit jangka panjang seperti HIV atau diabetes.

SIMPTOM-SIMPTOM
Antara ciri-ciri klinikal jangkitan yang berlaku pada pundi kencing termasuk:

kesakitan atau kepedihan Ketika membuang air kecil.
Kerap membuang air kecil.
Rasa terdesak untuk membuang air kecil.
Rasa tidak selesa di bahagian bawah abdomen.
Air kencing berbau atau menjadi keruh atau kemerah-merahan.
Rasa tegang di bahagian bawah abdomen.

Manakala, jangkitan yang melibatkan buah pinggang pula akan mengalami simptom-simptom seperti kerap membuang air kecil, rasa sakit semasa membuang air kecil, rasa terdesak untuk membuang air kecil, sakit di bahagian belakang badan, pangkal peha dan bahagian sisi badan, demam, terdapat darah atau nanah dalam air kencing, loya, muntah-muntah dan rasa tegang di bahagian belakang badan.
Kadangkala, simptom-simptom adalah kurang spesifik dan ini termasuklah keletihan dan kekeliruan. Terdapat ramai orang yang mendapat jangkitan saluran kencing tetapi tidak mengalami apa-apa simptom terutamanya bagi mereka yang berisiko tinggi seperti wanita mengandung dan juga penghidap diabetis.

RAWATAN

Antibiotik digunakan dalam merawat jangkitan saluran kencing. Jenis antibiotik yang akan digunakan dipengaruhi oleh beberapa faktor seperti keadaan kesihatan pesakit dan jenis bakteria yang menyebabkan jangkitan.

Antibiotik yang biasanya digunakan untuk merawat jangkitan saluran kencing termasuk Trimethoprim, Nitrofurantoin, Cephalosporins, Penicillins, Fluoroquinolones dan Fosfomycin.

Penggunaan antibiotik secara meluas dan tidak terkawal boleh menyebabkan peningkatan tahap kerintangan bakteria terhadap antibiotik. Ini bermakna antibiotik yang selalu digunakan untuk rawatan tidak lagi berkesan,maka antibiotik yang lebih kuat perlu digunakan. Oleh itu, kebimbangan terhadap isu ini telah dibangkitkan terutamanya berkenaan penggunaan antibiotik secara berlebihan sebagai rawatan utama bagi jangkitan yang berlaku di dalam komuniti.

Sekiranya anda diberikan antibiotik, adalah lebih baik untuk bertanyakan kepada doktor anda berkenaan isu ini. Adalah penting untuk menyempurnakan pengambilan antibiotik yang diberikan mengikut cara dan nasihat yang diberikan oleh doktor.

MENCEGAH LEBIH BAIK !

Elakkan dari menahan membuang air kecil ketika anda berasa perlu. Menahan membuang air kecil ketika perlu akan menyebabkan pembiakan bakteria-bakteria yang mungkin terdapat dalam air kencing.
Pastikan anda minum air secukupnya, sekurang-kurangnya 8 gelas sehari. Ini akan membantu pembuangan air kecil yang lebih kerap.
Sentiasa membersihkan kawasan genital sebelum dan selepas melakukan hubungan kelamin untuk mengelakkan pemindahan bakteria ke kawasan urethra atau vagina.
Minum jus Cranberry adalah salah satu cara semula jadi untuk mencegah jangkitan saluran kencing malah ia juga membantu dalam menyembuhkan jangkitan tersebut. Pengambilan 2 gelas jus Cranberry setiap hari sudah mencukupi untuk mencegah dan mempercepatkan pemulihan sekiranya jangkitan berlaku.
Ambil vitamin C secara berkala. Vitamin C akan meningkatkan tahap keasidan air kencing, seterusnya akan mengurangkan jumlah bakteria berbahaya yang mungkin terdapat dalam sistem saluran kencing.
Elak menggunakan produk kebersihan wanita ( feminine product) yang boleh menyebabkan kerengsaan pada bahagia urethra.

Sumber: www.myhealth.com.my


LIPAS SERANGGA PENCEMAR YANG KOTOR ANDA PERLU ELAKKAN ADA DALAM RUMAH!

Lipas adalah serangga yang menggelikan dan juga serangga perosak. Banyak kejadian keracunan makanan berpunca daripada pencemaran lipas. Serangga itu suka menabur najis sambil makan sekali gus meninggalkan bakteria di merata tempat. Lipas meninggalkan kotoran sekali gus menyebabkan beberapa jenis penyakit kepada manusia.Ini menjadikan lipas sebagai salah satu daripada serangga perosak yang paling jijik dan berbahaya. Ia merebakkan pelbagai kuman penyakit yang boleh menyebabkan keracunan makanan, cirit-birit, disenteri, hepatitis, kepialu, kusta, penyakit kulit dan bengkak pada kelopak mata. Walaupun serangga itu hanya lalu seketika di atas meja mahupun dapur, ia tetap meninggalkan kotoran berbahaya kepada manusia.
Lipas adalah sejenis serangga yang sememangnya termasuk di dalam kategori makhluk perosak. Kajian menunjukkan, lipas telah dikenalpasti hidup semenjak zaman purba lagi. Kehebatannya di dalam menyesuaikan diri di dalam pelbagai jenis persekitaran yang berbeza membuatkannya dapat bertahan lama untuk hidup. Walaupun begitu, lipas boleh dikatakan merupakan simbol kepada kekotoran. Kekotoran pula merupakan ancaman kepada kesihatan kita. Kata orang dulu-dulu, kalau jumpa banyak lipas dalam sebuah rumah, maksudnya tuan rumah pengotor!. Ada logiknya juga kan?

PENYAKIT DISEBABKAN LIPAS

Lipas mempunyai tabiat buruk yang sangat kotor iaitu ia akan memuntahkan kembali makanan yang separuh hadam dan meninggalkan najis sambil ia makan. Bulu kaki lipas pula akan mengangkut dan menyebarkan kuman, virus, telur cacing, kulat dan kotoran dari pelbagai tempat. Lebih teruk lagi, lipas yang didapati berkeliaran di tempat najis boleh mencemarkan makanan kita sekiranya ia merayap ke atas makanan tersebut. Berikut merupakan beberapa jenis penyakit yang dapat dikaitkan dengan lipas :

Cirit-birit
Keracunan makanan
Tuberculosis
Alahan kulit
Disentri
Cholera
Tetanus

Lipas dapat membiak dengan sangat banyak dan pantas. Setiap biji telur lipas dapat mengandungi sebanyak 6-16 ekor anak lipas. Dalam tempoh setahun pula, sepasang lipas dikatakan mampu membiak dengan menghasilkan kira-kira sebanyak 20,000 ekor anak lipas. Tempat yang kebiasaannya menjadi tempat lipas bagi menyimpan telurnya adalah dengan melekatkannya pada perabot, pakaian, dalam almari serta tempat-tempat yang kurang terusik. Lipas biasanya membiak di tempat yang kotor seperti saluran kumbahan, tempat pembuangan sampah serta premis makanan yang kotor. Selain itu, lipas juga bersembunyi dibawah peti ais, di dalam almari dapur, tangki najis dan dimana-mana tempat lembap yang terlindung daripada cahaya matahari. Jadi, salah satu cara pencegahan penyebaran lipas adalah dengan menjaga kebersihan di setiap tempat.

PUNCA LIPAS BANYAK BERKELIARAN

Bahan buangan yang tidak dibungkus dengan betul sebelum dibuang
Tidak membersihkan dan tidak menutup rapat tong sampah
Mengabaikan kebersihan tempat tinggal
Tidak melakukan sebarang aktiviti pembasmian lipas
Makanan tidak disimpan dengan betul serta tidak bertutup

LANGKAH PENCEGAHAN LIPAS

Pastikan tong sampah sentiasa ditutup dengan rapat
Menutup ruang dan lubang yang boleh dimasuki lipas
Jalankan aktiviti pembasmian lipas secara berkala
Menggunakan semburan serangga perosak dengan cara yang betul
Simpan semua makanan di tempat yang bertutup serta tidak boleh dimasuki lipas
Cuci peralatan dapur dengan segera setelah digunakan
Pastikan tidak terdapat sisa makanan yang bertaburan

BAHAYA MEMBUNUH LIPAS

Bila anda melihat lipas di rumah, jangan memukulnya sampai mati dengan tangan kosong kerana isi perut lipas sangat bahaya.

Dalam perut lipas terdapat cacing halus/lembut yang akan hidup walaupun diluar tubuh lipas. Bila cacing ini sudah berada di luar dari tubuh lipas (perut), ia akan bergerak untuk mencari tempat baru.

Cacing ini bentuknya sangat pendek, halus dan lembut dan hanya akan kelihatan pada mata kasar bila jarak pandang sekitar 10-20cm.

Cara nak tengok lipas ni, letak isi perut lipas di atas kertas hitam atau cermin. Kita akan melihat cacing lipas akan bergerak-gerak.

Sangat berbahaya apabila cacing ini menyentuh kulit tubuh kita (terutama kaki) kerana cacing ini mampu masuk melalui liang roma kulit atau bila ada luka terbuka pada kulit luar.

FAKTA MENGENAI LIPAS

Nama lipas atau dalam Bahasa Inggeris cockroach berasal daripada perkataan Sepanyol “cucaracha” yang membawa maksud serangga gila.
Seekor lipas boleh menahan nafas selama 40 minit.
Seekor lipas boleh hidup 3-4 minggu walaupun kepala dia dah putus
Kalau berlaku peperangan nuklear, lipas adalah satu-satunya makhluk yang boleh hidup
Lipas mempunyai darah berwarna putih
Kebanyakkan lipas boleh terbang tapi bukan kesemuanya.
Lipas yang paling besar di dunia adalah Macropanesthia rhinocerus berasal daripada Australia yang beratnya adalah 50gram
Lipas goreng adalah makanan yang biasa di Cambodia
Lipas makmal betina boleh menghasilkan anak tanpa bantuan lipas jantan dan anak-anaknya semua betina
Lipas hanya perlu mengawan sekali dan mampu menghasilkan anak sepanjang hidupnya.
Agak mustahil untuk menangkap seekor lipas sebab lipas mempunyai rambut-rambut halus yang boleh mengesan angin daripada pergerakkan apa-apa yang menghampirinya.
Semasa perang di Vietnam, tentera Amerika menggunakan lipas untuk mengenal pasti askar-askar komunis yang menyamar sebagai petani
Lipas ada gigi di dalam perutnya
Lipas yang dilumatkan boleh boleh membantu menghilangkan kesan bisa jika dilumurkan pada tempat luka.
Lipas boleh menukar arah sebanyak 25 kali dalam masa satu saat.
Kalau lipas patah kaki, kaki itu boleh tumbuh semula.
Lipas bernafas melalui bahagian tepi badannya.
Lipas hanya ada 6 kaki tapi memiliki 18 lutut.
Lipas boleh berlari sepantas 3 batu sejam
Lipas dikatakan menghabiskan 75% masa sehari dengan hanya duduk tanpa buat apa-apa.

Sumber: Internet


Harus Berurut Apabila Tubuh Sudah Beri Isyarat Untuk Rehat

Diurut memang enak rasanya. Ringan rasa seluruh badan. Malah ada sesetengah orang boleh jadi ketagih. Tidak mengurut sebulan sekali, badan akan rasa lenguh-lenguh dan tidak bermaya. Agaknya apa yang menariknya setelah diurut? Apalagi tubuh akan menjadi segar setelah urat-urat dibetulkan dan pengaliran darah berjalan dengan lancar. Kesannya di malam hari, tidur akan menjadi nyenyak hingga ke subuh.
Urut, sama ada urut tradisional, urut thai, urut reflesology, urut SPA dan sebagainya mempunyai tujuan yang sama iaitu perlakuan bagi melancarkan perjalanan atau pengaliran darah dalam tubuh badan.  Terdapat tukang urut yang mewarisi urut dari keluarga atau keturunan, ada juga yang mempelajari secara khusus dan juga yang menggabungkan kedua-dua nya bagi menjadikan urutan lebih berkesan. Ada tukang urut mewarisi dan mempelajari cara mengurut dari ibu, ayah, datuk atau nenek mereka, ada juga yang mempelajarinya secara khusus untuk mendapatkan ilmu tersebut.
Aliran darah dalam tubuh umpama longkang.  Sekiranya air longkang mengalir baik maka tidak perlu disapu.  Tetapi apabila longkang mula tersumbat dengan longgokan lemak atau pasir atau sampah maka pertolongan bagi melepaskan loggokan itu diperlukan.  Begitu juga dengan badan anda, urat atau pembuluh darah yang tidak lancar akan mengakibatkan tangan, kaki atau tubuh menjadi kebas dan lebih parah lagi susah untuk bergerak!  Apabila kesukaran pergerakan bermula maka berbagai masalah praktikal yang akan timbul.
Masalah yang sering dihadapi oleh lelaki atau wanita ialah banyak angin. Masalah angin yang tidak dirawat boleh menyebabkan pelbagai masalah lain seperti letih lesu, sakit kepala, sakit-sakit badan dan sendi, senak perut, lenguh, rasa bisa di belakang dan banyak lagi. Punca banyak angin ini juga adalah pelbagai. Sebaiknya pakai stokin semasa tidur. Tapak kaki yang terdedah memudahkan angin masuk ke dalam badan. Semasa berjalan di dalam rumah seeloknya memakai selipar kerana lantai jubin sejuk dan boleh memudaratkan kesihatan. Pemakanan juga menjadi salah satu penyebab banyak angin.

TUJUAN UTAMA MERAWAT GUNA TEKNIK URUTAN

1)    Membaiki sistem perjalanan darah yang tersumbat
2)   Menghilangkan kepenatan selepas bekerja seharian (santai)
3)   Untuk membuang angin di dalam badan,kerana angin kalau tidak dibuang akan membuatkan seseorang merasa badan sengal-sengal dan lenguh-lenguh disebabkan darah tidak berjalan dengan lancar.
4)   Membetulkan urat saraf yang tersimpul akibat terkehel, terpelecok, bengkak kaki kerana berdiri/berjalan lama
5)   Merawat urat saraf wanita lepas bersalin dan memulihkan tenaga kembali

KEBAIKAN MENGURUT

Memberikan tidur yang lebih nyenyak

Mengurut kaki sambil mendengar lagu kesukaan akan menimbulkan rasa tenang dan mengembalikan tenaga. Rasa tenang dan nyaman itu akan membuatkan tidur anda lebih nyenyak.

Melancarkan aliran darah

Gaya hidup dan kasut yang dipakai seharian boleh menghambarkan aliran darah dalam badan. Menutup hari dengan mengurut kaki boleh membantu melancarkan semula pengaliran darah yang sudah terganggu sepanjang hari.

Menghilangkan lenguh pada kaki

Masalah kelenguhan kaki boleh diatasi dengan cara urutan yang betul. Masalah bau pada kaki juga boleh menyebabkan aliran darah menjadi kurang lancar.

Menstabilkan tekanan darah

Beberapa kajian mendapati urutan kaki dapat menstabilkan tekanan darah terutamanya jika seseorang itu mempunyai tekanan darah tinggi.

KELEBIHAN GUNA MINYAK KELAPA KETIKA MENGURUT
1)    Melancarkan pergerakan urutan; sebagai bahan utama yang digunakan untuk melicinkan proses urutan ,di samping untuk mengelakkan rasa sakit akibat urut tradisional
2)   Bertindak sebagai pelembab
3)   Mengelak kulit kering dan menggelupas
4)   Melambatkan proses penuaan (keanjalan & kelembutan lebih ketara)
5)   Merawat sakit kulit

URUTAN TAPAK KAKI ATAU REFLLEKSOLOGI

Ketidakselesaan pada telapak dan tulang kaki boleh menyebabkan pelbagai jenis penyakit seperti sakit pinggang, bahu, tengkuk dan sembelit kerana kesihatan kaki memberi kesan besar terhadap organ dalaman individu. Rawatan refleksologi kaki membantu individu mencapai tahap kesihatan yang lebih berkualiti kerana ia disifatkan sebagai terapi alternatif dengan mengaplikasi urutan pada titik tertentu di tapak kaki.

Refleksologi juga dikatakan sebagai rawatan yang berguna untuk kesihatan badan kerana kajian membuktikan refleksologi membantu mengurangkan tekanan dan mempengaruhi sistem saraf utama supaya kembali kepada kadar yang optimum.

Ilmu refleksologi merupakan teknik mengurut titik refleksi yang terdapat di sekitar tapak kaki pesakit. Cara pengubatan ini berasal dari China dan telah diamalkan beribu tahun lamanya sebelum berkembang ke seluruh dunia. Antara keistimewaan pengubatan secara urut refleksi ni adalah ia selamat dan mudah cuma rasa sakit sedikit semasa diurut. Rasa sakit merupakan penunjuk kepada masalah kesihatan tubuh badan anda.

Kaki adalah anggota yang sangat kompleks merangkumi 26 tulang, 57 sendi, 107 ligamen dan 19 otot. Kecederaan tulang, sendi dan ligamen mampu memberi komplikasi kesihatan tubuh seseorang antaranya rasa lenguh lutut, tegang pada bahagian bahu dan masalah buang air besar. Secara semula jadi, tulang tapak kaki manusia agak melengkung. Ia bagi memberikan kekuatan yang lebih untuk menyokong berat badan dan pergerakan. Bagaimanapun, kedudukan tulang tapak kaki boleh berubah jika ia menerima tekanan terus menerus dan tidak diberikan perhatian sewajarnya.

Maksud Titik Refleksi adalah  ‘titik pusat urat saraf’. Setiap titik ada kaitan dengan organ tubuh tertentu, jadi dengan mengurut bahagian refleksi akan melancarkan perjalanan darah pesakit. Setiap titik urutan pada tapak kaki mampu melancarkan pengaliran darah sekali gus memelihara anggota tubuh yang lain misalnya urutan pada tengah tapak kaki berkesan untuk merangsang tindak balas terhadap kawasan refleks adrenal dalam tubuh selain membantu melancarkan sistem penghadaman.

Lengkungan tulang tapak kaki setiap orang tidak sama. Secara umumnya ia boleh dibahagikan kepada tiga iaitu lengkungan normal, tinggi atau rendah. Kajian mendapati individu yang memiliki lengkungan tulang tapak kaki normal lebih beruntung kerana tekanan berat badan dapat diagihkan sama rata pada keseluruhan tapak kaki sekali gus kedudukan pergerakan mereka lebih stabil.

Urutan refleksologi kaki ini sesuai kepada semua peringkat umur selain memberi kesegaran berpanjangan, rawatan berkenaan juga membantu meningkatkan daya ketahanan diri dan menambah keselesaan ketika bergerak. Setiap tekanan pada kedua-dua belah tapak kaki akan dilakukan berulang iaitu tiga hingga lima kali. Tekanan pada 30 titik urutan ini mewakili pelbagai organ dalam badan antaranya hati, pundi kencing, jantung, lutut, siku, tulang belakang, dubur dan kerongkong.

Urutan ini juga sesuai bagi warga tua yang mengalami sakit sendi dan sengal tulang kerana ia mengembalikan semula kedudukan lengkungan tulang pada tapak kaki yang tidak sejajar selain sesuai kepada wanita yang gemarkan aktiviti lasak. Kebiasaannya masalah kaki tidak dapat dikesan dalam tempoh singkat dan kesakitan mula dirasai apabila usia mencecah 30 tahun. Kesakitan kaki mempengaruhi fungsi asas kaki selain membataskan pergerakan.

Langkah pencegahan perlu dengan memastikan otot, tulang, sendi dan ligamen sentiasa terpelihara. Wanita tidak boleh mengabaikan penjagaan kaki kerana ia sama penting dengan anggota badan yang lain seperti wajah, rambut dan kuku. Urutan refleksologi kaki ini dilakukan kurang daripada satu jam. Bagi individu yang mengalami masalah bisa pada bahagian tapak kaki disaran melakukan rawatan ini untuk memperoleh kelegaan. Individu digalakkan minum banyak air masak selepas sesi urutan agar toksin lebih mudah dibuang dari badan.

Untuk membolehkan badan kita berfungsi secara normal, setiap organ memerlukan darah kerana darahlah yang membawa zat makanan yang diperlukan oleh badan seperti oksigen, hormon, antibodi serta membawa keluar bahan buangan kotor(toksin) dalam badan. Lancarnya perjalanan darah maka makin sihatlah badan kita. Jika salah satu organ badan sakit, maka ia memerlukan perjalanan darah yang lancar untuk membantu menyembuhkan penyakit itu.

TANDA-TANDA SAKIT SEMASA DIURUT.
Seperti yang disebutkan tadi, jika perjalanan darah tidak lancar, organ tubuh akan terhalang dari mendapat zat makanan, manakala bahan buangan yang patut dikeluarkan tertahan-tahan maka kotoran/toksin tu mendap dalam saluran darah. Maka fungsi bahagian badan anda akan terganggu sebab tak cukup darah dan zat makanan, lalu timbullah penyakit. Biasanya pakar urutan ini dapat meneka penyakit yang dialami kerana titik refleksi yang sakit akan rasa macam berpasir, maksudnya ada mendapan toksin dalam saluran darah. Jika rasa sakit semasa diurut, itu tandanya bahagian badan berkenaan ada penyakit. Jadi itulah perlunya ia diurut untuk melancarkan perjalanan darah supaya darah terus membawa zat makanan manakala mendapan toksin dapat dikeluarkan.

Sumber:  Internet


4 CARA IBU BAPA PERLU FAHAM ANAK

Kadang-kadang didik anak-anak ni sama juga macam jawab soalan matematik. Kalau anda tak faham soalan, anda tak akan dapat cari jawapan. Macam tulah dengan anak-anak. Kalau tak faham dan tak kenal anak-anak, macam mana nak cari jalan terbaik untuk didik mereka. Setiap anak-anak adalah unik, maka cara mendidik mereka juga unik. Tak boleh guna satu skrip yang sama. Jadi apa caranya untuk ibu bapa nak faham anak-anak ni? Kadang kala pening kepala dengan karenah dan perangai mereka yang pelbagai ni kan?

 BUAT PEMERHATIAN

Perhatikan mereka ketika mereka tidur, makan ataupun bermain. Lihat apa yang mereka paling suka buat. Aktiviti kegemaran mereka. Sikap dan tabiat mereka. Bagaimana pula bila ada perubahan? Adakah mereka senang untuk menyesuaikan diri ataupun sebaliknya. Kalau anda punya ramai anak-anak, anda mesti dapat lihat perbezaan karakteristik antara setiap anak-anak ini.

 LUANGKAN MASA UNTUK BERBUAL

Sama macam kita dengan kawan-kawan kita juga, nak korek rahsia kenalah rajin berbual-bual. Luangkan masa sebanyak mungkin untuk bercakap-cakap dengan anak-anak. Ini merupakan langkah penting untuk mendapatkan maklumat dan memahami anak-anak. Kalau anak masih kecil, belum berapa pandai bercakap lagi perhatikan facial expression dan body language mereka. Selalu selalulah bertanya perihal mereka. InshaaAllah, nanti mereka akan mudah dan selesa untuk berkongsi perasaan dan masalah dengan anda.

 PERHATIKAN PERSEKITARAN ANAK-ANAK

Kalau ada perangai anak-anak yang mungkin tak berapa elok, cuba perhatikan persekitaran mereka. Ini termasuklah saudara mara, pengasuh, jiran tetangga, kawan-kawan, cikgu, suasana dalam rumah dan tak terkecuali diri sendiri dan juga pasangan anda. Faktor persekitaran sangat mempengaruhi kelakuan anak-anak. Contoh, kalau anak anda menunjukkan sikap yang agresif terhadap kawan-kawan yang lain (pukul atau gigit kawan-kawan) cari dan selidik sumber-sumber yang mungkin jadi penyebab kepada sikap tersebut. Adakah dia meniru apa yang dia lihat dalam tv? Atau belajar dari kawan-kawan? Atau mungkinkah anak-anak ada melihat ibu bapa bergaduh kebelakangan ini?  Semuanya boleh jadi faktor penyumbang.

 PERHATIKAN RAKAN-RAKAN SEBAYA MEREKA

Perhatikan anak-anak yang usianya sebaya dengan anak kita. Selalunya anak-anak yang sedang melalui ‘stage’ yang sama ini, perangai dan kelakuannya mesti ada sedikit-sedikit yang serupa (contoh macam terrible two, tantrum). Baca buku-buku dan cari ilmu untuk lebih memahami tentang perkembangan kanak-kanak. Kalau dah kenal, dah faham anak-anak barulah senang sedikit kerja kita untuk susun strategi bagaimana nak didik mereka. Barulah kita tahu apa yang mereka perlu dan apa yang tidak. Aktiviti apa yang sesuai dan perlu diperbanyakkan. Permainan mana yang dapat bantu perkembangan serta menyiapkan mereka untuk ke peringkat pembesaran yang seterusnya dsb.Pada masa yang sama, kita sebagai ibu bapa juga dapat set expectation dan limit yang munasabah terhadap anak-anak.
Walaupun bukan senang pada zaman sekarang ni nak cari masa untuk anak-anak, kita kena cuba sedaya upaya kita. Tahu, semua orang pun sibuk dengan kerja dan tugas masing-masing. Tapi anak-anak ini adalah tanggungjawab dan amanah Allah buat kita. Kalau tak dapat luangkan banyak masa, tak apa. Tapi pastikan setiap saat anda bersama anak-anak adalah masa yang berkualiti. Fahami anak-anak, dan penuhi setiap keperluan mereka, baik fizikal, mental apatah lagi emosi.

Sumber: shaznurstationery.blogspot.


Kunjungan ke doktor gigi untuk pemeriksaan rutin adalah penting. Pakar pergigian menyarankan anda berkunjung ke doktor gigi dengan kerap dan pakar mencadangkan setiap enam bulan sekali. Jika boleh, kunjungilah doktor gigi anda sebelum mengandung supaya boleh menyelesaikan sebarang masalah pergigian sebelum mengandung.

Jika boleh, tangguhkan rawatan gigi dalam tempoh tiga bulan pertama mengandung. Tiga bulan pertama mengandung (13 minggu pertama) adalah tempoh kebanyakan organ dalaman bayi berkembang.

Sekiranya anda mengunjungi doktor gigi ketika itu, katakan kepadanya anda mengandung dan hanya menjalani pemeriksaan dan pembersihan gigi. Namun begitu, jangan tunggu sekiranya anda mempunyai kecemasan seperti jangkitan di dalam mulut yang boleh membahayakan anda dan juga bayi.

Sekiranya anda menangguhkan untuk berjumpa doktor gigi pada trimester pertama atau kedua, kunjungilah pada trimester ketiga untuk memastikan mulut anda sihat. Dengan mengunjungi doktor gigi pada waktu itu, anda boleh mendapatkan nasihat lanjut langkah mencegah penyakit gigi selepas bayi dilahirkan.

GINGIVITIS KETIKA MENGANDUNG

Gingivitis ialah keradangan pada gusi yang disebabkan plak yang berkumpul di celahan antara gigi dan gusi. Plak ialah lapisan nipis tidak berwarna yang terdiri daripada 95 peratus bakteria. Pengumpulan bakteria itu boleh menyebabkan kehilangan tulang di sekitar gigi (periodontitis) dan seterusnya menyebabkan kehilangan gigi. Lebih daripada 50 peratus orang dewasa mempunyai gingivitis.

Kira-kira 60 ke 75 peratus wanita mengandung mengalami keadaan yang dipanggil gingivitis ketika mengandung. Ia disebabkan peningkatan kandungan hormon yang boleh memburukkan tindak balas plak di dalam mulut. Lebihan plak ini boleh menyebabkan bengkak, pendarahan, kemerahan dan keradangan pada gusi. Perubahan pada gusi mudah dikesan pada bulan kedua mengandung sehingga ke tahap maksima pada bulan kelapan. Untuk mengawal plak di dalam mulut dan mencegah gingivitis, berus gigi anda dengan kerap, sekurang-kurangnya dua kali sehari untuk dua minit dan flos gigi anda setiap hari.

MENGAPA KALSIUM PENTING?
Gigi kita terbentuk daripada mineral yang menyerupai tulang dan kalsium penting dalam pertumbuhan tulang pada bayi. Jumlah kalsium yang mencukupi akan menjadikan tulang anda kuat dan membantu pertumbuhan gigi dan tulang yang kuat pada bayi anda. Amalkan pengambilan sekurang-kurangnya 1,200 miligram (mg) kalsium setiap hari.

ANTIBIOTIK
Sesetengah antibiotik dan ubat penahan sakit boleh diambil ketika mengandung dan kadang kala diperlukan. Bagaimanapun, sejenis antibiotik, tetracycline dan yang berkaitan boleh menyebabkan hypoplasia (kebantutan) enamel gigi dan penyahwarnaan gigi kekal pada kanak-kanak. Pastikan anda memberitahu doktor gigi bahawa anda sedang mengandung sekiranya diberi antibiotik tersebut.

DYSGEUSIA – PERUBAHAN DERIA RASA
Dysgeusia (dis-ju-ze-a) ialah keadaan lazim yang dialami semasa mengandung apabila seorang wanita itu mempunyai rasa kurang enak di dalam mulut. Keadaan ini disebabkan perubahan hormon semasa mengandung yang boleh mengubah atau menghilangkan deria rasa. Sesetengah wanita mempunyai rasa pahit atau metalik, sementara wanita lain kehilangan rasa untuk sesetengah makanan. Keadaan ini biasanya hilang semasa trimester kedua. Sekiranya anda mengalami dysgeusia, cuba amalkan kaedah tersebut:

Berus gigi dengan kerap atau berkumur menggunakan campuran serbuk penaik dan air (1/4 sudu kecil serbuk penaik dalam 1 cawan air) untuk meneutralkan tahap pH.
Campurkan lemon kepada air, minum lemonad atau kemam gula-gula sitrus.
Gunakan pinggan mangkuk atau perkakas plastik untuk membantu mengurangkan rasa metalik.
Ptyalism – terlalu banyak air liur

Tahap hormon yang berubah-ubah boleh menyebabkan pertambahan air liur sewaktu mengandung. Keadaan terlalu banyak air liur dipanggil ptyalism (ti-a-lizm) yang berlaku ketika peningkata hormon estrogen. Ptyalism sering berlaku dalam keluarga dan keadaan mual pada waktu pagi menyumbang kepada masalah ini. Anda tidak mampu menelan dengan jumlah yang sama selepas muntah, seterusnya menyebabkan pengumpulan air liur. Namun terdapat kebaikan daripada keadaan ini di mana air liur mengurangkan jumlah asid yang dihasilkan bakteria penyebab pereputan gigi. Untuk merawat keadaan ini, minum banyak air untuk menggalakkan air liur ditelan. Menghisap gula-gula juga dapat membantu.

FLUORIDA DAN KESIHATAN GIGI
Fluorida ialah ion daripada fluorin yang membantu menguatkan enamel gigi. Ia kadangkala ditambah dalam ubat gigi, air minuman dan produk kesihatan gigi. Kebanyakan vitamin pranatal juga mengandungi fluorida. Sesetengah pengkaji percaya penambahan fluorida semasa mengandung memperbaiki pembentukan gigi pada bayi, namun tidak semua setuju dengan pendapat ini. Dapatkan nasihat doktor anda untuk maklumat lanjut.

APA PERLU LAKUKAN JIKA SAKIT GIGI KETIKA HAMIL?

Kecemasan gigi boleh berlaku sewaktu mengandung seperti rawatan pematian akar gigi (root canal), mencabut gigi, kaviti yang besar atau masalah yang disebabkan kemalangan. Masalah gigi yang serius perlu ditangani segera walaupun membawa risiko ketika mengandung, bagi mengelakkan komplikasi sampingan kelak.

Anda mungkin tidak boleh menunggu untuk mendapatkan rawatan sekiranya mendapat jangkitan. Jangkitan yang tidak dirawat boleh membahayakan diri dan bayi anda.
Antibiotik dan ubat penahan sakit mungkin diperlukan. Sekiranya anda memerlukannya, dapatkan nasihat doktor terlebih dahulu. Kebanyakan antibiotik dan ubat penahan sakit boleh diambil semasa mengandung.
Berhati-hati sekiranya menggunakan bius semasa rawatan gigi. Sekiranya pembiusan umum (general anesthesia) diperlukan, pastikan ia dilakukan pakar bius yang mengetahui anda sedang mengandung.
Imbasan Sinar-X mulut kadangkala perlu dan boleh dilakukan ketika mengandung. Abdomen dan pelvis anda perlu dilindungi dengan apron plumbum sebelum imbasan dilakukan. Sekiranya boleh, tunggu sehingga penghujung trimester pertama untuk menjalani sebarang rawatan gigi.

 Sumber: Internet


1001 MANFAAT SUSU IBU, ANDA PERLU TAHU!

Susu ibu sangat baik untuk bayi dan ia juga memberikan faedah buat ibu serta keluarga. Susu ibu merupakan makanan terbaik dan terunggul dicipta khas untuk bayi. Tiada susu formula yang boleh menyerupai susu ibu. Itu keajaiban susu ibu dan ia dinamik. Komposisi zat yang terkandung dalam susu ibu pada waktu pagi, tengah hari dan malam adalah berlainan. Ia memenuhi keperluan zat seiring usia bayi. Sebagai contoh, susu yang keluar pada usia bayi sehari lebih banyak kandungan lemak. Banyak kebaikan diperoleh oleh bayi yang diberikan susu ibu. Bayi akan mendapat semua zat makanan yang diperlukan, terhindar daripada jangkitan-jangkitan penyakit seperti cirit-birit berbanding susu formula yang mendedahkan mereka dengan risiko masalah itu kerana air dan botol yang tidak bersih.

Selain itu, susu ibu juga mengandungi antibodi-antibodi untuk mengelak dan mencegah jangkitan respiratori (pernafasan) dan jangkitan telinga, malah kesan daripada zat-zat yang diperoleh daripada susu ibu dapat mengelakkan kesan jangka masa panjang dari segi obesiti, darah tinggi dan diabetes.

Kandungan susu ibu juga dapat membantu perkembangan otak bayi agar menjadi cerdik dan cerdas.

Pemberian susu ibu juga boleh mengelakkan bayi kembung perut. Di sebalik semua kebaikan ia juga akan mengeratkan ikatan kasih ibu dan bayi.

Penyusuan badan juga dapat mempercepatkan pengecutan rahim selepas bersalin. Secara tidak langsung, si ibu kurang mendapat masalah pendarahan selain tubuh akan cepat kembali ke bentuk asal.

Selain itu, penyusuan ibu dapat membantu ekonomi keluarga kerana tidak perlu membeli susu formula yang mahal harganya.

Ia juga dapat mengurangkan pencemaran alam sekitar dan si ibu tidak perlu mengambil cuti kecemasan dengan kerap kerana si anak berada dalam keadaan sihat.

Jika berikan susu ibu, badan lebih cepat kembali ke bentuk asal kerana sentiasa mengeluarkan lemak melalui susu dan dibakar ketika proses menyusu.

Susu ibu juga membantu untuk menyembukan luka jika puting mengalami kecederaan akibat gigitan bayi.

Semua orang fikir bahawa menyusu badan itu sesuatu yang semula jadi dan boleh dilakukan oleh sesiapa sahaja, tetapi ia bukan sesuatu yang mudah. Ia satu kemahiran yang telah dilupakan dan perlu dipelajari semula kerana ramai yang sudah terbiasa memberikan botol dan menganggap menyusu badan itu tidak penting. Kita terpaksa ajar ibu-ibu cara menyusu badan dengan betul supaya ia menjadi satu penyusuan yang efektif.

APA ITU PENYUSUAN BERJAYA

Kegagalan memberikan penyusuan efektif menyebabkan bayi tidak dapat membesar dengan baik dan mungkin susu ibu pula yang dipersalahkan. Penyusuan tidak efektif dan ditambah pula dengan teknik yang tidak betul menyebabkan luka puting, bengkak susu dan sebagainya membuatkan sesetengah ibu serik untuk memberikan susu badan. Lantaran itu, semua hospital kerajaan kini ialah hospital rakan bayi sejak tahun 1992 yang mengamalkan 10 langkah ke arah penyusuan ibu berjaya.

Mula-mula kita ajar dengan satu polisi iaitu semua bayi perlu diberikan susu ibu sejak lahir hingga enam bulan secara eksklusif.

Selepas enam bulan, kita sarankan ibu memberikan makanan pelengkap tanpa menghentikan penyusuan kerana selepas enam bulan, pemberian susu sahaja tidak cukup.

Selepas sahaja bayi dilahirkan, bayi terus diberikan kepada ibu tanpa dimandikan terlebih dahulu kerana pengenalan pertama itu penting bagi interaksi awal. Apabila sudah ada stimulasi pada ibu dan bayi, senang untuk memulakan dan meneruskan penyusuan.

Bayi boleh ‘meneroka’ tubuh ibu untuk mencari payudara. Jika bayi tidak hisap tidak mengapa. Kalau hisap, bagus. Selepas bayi dimandikan, barulah si ibu diajar untuk menyusu.

Menyusu badan perlu ada tekniknya. Badan bayi perlu lurus, rapat dengan ibu, mukanya menghadap payudara. Jika bayi tidak hisap, kemungkinan dia dalam keadaan tidak selesa.

Tanda-tanda menunjukkan bayi bersedia untuk menyusu. Apabila bayi berada dalam posisi menyusu, mulutnya akan terbuka luas dan barulah ia diberikan susu.

Mulut bayi perlu masuk dalam semua kawasan areola (kawasan hitam payudara) dan bukannya hisap puting sahaja yang akhirnya menyebabkan luka puting.

Ada juga sesetengah ibu masih tidak mahu memberikan susu badan selepas kita menerangkan tentang kebaikan susu ibu kerana takut bentuk payudaranya tidak cantik dan suami tidak benarkan. Bayi ada hak untuk mendapat yang terbaik. Sudahlah dia tidak dapat apa yang diciptakan untuknya, kita berikan pula susu haiwan seterusnya mendedahkannya kepada risiko jangkitan.

KECELARUAN PUTING

Sesetengah ibu pula cuba memberikan susu badan tetapi ditolak beberapa kali oleh bayi. Akhirnya, ibu tersebut putus asa dan mengambil keputusan memerah susu kemudian memberikannya melalui botol.

Antara sebab penolakan tersebut adalah kerana bayi mereka mengalami keliru puting (akibat pemberian susu melalui botol). Pengalaman si bayi menyusu terus dari payudara dan botol adalah sangat berbeza.

Jika demikian, jangan berikan susu dengan botol dan ajar bayi minum dengan cawan sedikit demi sedikit. Dengan kedudukan 45 darjah, bayi akan minum seperti kucing dan lama-kelamaan apabila sudah biasa, dia akan dapat minum susu dengan banyak.

TIPS UNTUK IBU MENYUSU KEMBALI BEKERJA

Rancang jadual penyusuan dua minggu sebelum kembali bekerja. Susu perlu diperah dalam tempoh berpantang selepas bayi selesai menyusu bagi memastikan stok mencukupi.
Apabila susu kerap diperah, lebih banyak susu dihasilkan. Sungguhpun begitu, apabila si ibu letih, sedih, marah dan stres ia mempengaruhi penghasilan hormon oksitosin yang menyebabkan pengeluaran susu terhenti.
Bagi melancarkan pengeluaran oksitosin, ibu perlu duduk di tempat yang sunyi, lihat gambar bayi dan mendengar muzik-muzik lembut. Keadaan tersebut membolehkan susu keluar.
Jangan putus asa. Jika mempunyai masalah penyusuan, jangan segan untuk berjumpa dengan pakar laktasi, doktor dan jururawat di hospital kerana mereka akan memberikan bantuan.

Sumber: Internet


BERAPA UMUR SESUAI UNTUK HANTAR ANAK KE SEKOLAH?

Pakar perkembangan dan psikologi kanak-kanak berpendapat lebih separuh daripada perkembangan intelektual kanak-kanak berlaku pada usia sifar hingga empat tahun manakala satu pertiga yang lain sempurna perkembangannya ketika kanak-kanak berusia lapan tahun.Kajian yang dijalankan pakar neurologi mendapati 80 hingga 85 peratus perkembangan otak manusia berlaku dalam tempoh enam tahun pertama usia kanak-kanak.
Jika zaman dahulu rata-rata ibu bapa menghantar anak-anak ke tadika pada usia enam tahun tetapi kini pada usia lima tahun, anak-anak sudah didedahkan dengan pendidikan awal kanak-kanak. Malah senario hari ini semakin berubah apabila ramai ibu bapa mengambil keputusan menghantar anak ke tadika seawal usia tiga dan empat tahun.
Kajian di California, Amerika Syarikat mengenai pendidikan awal kanak-kanak oleh Sue Dockett dan Bob Perry mendapati kanak-kanak bersedia ke sekolah lebih awal tetapi tidak bersedia untuk belajar lebih awal. Sebanyak 60 peratus pula bersetuju bahawa memasuki sekolah pada usia lima tahun ke bawah akan mendatangkan kejayaan kepada kanak-kanak itu.
Pendedahan seawal usia tiga dan empat tahun untuk pendidikan prasekolah anak-anak dapat membentuk diri mereka menjadi lebih bertanggungjawab serta dapat menyesuaikan diri dengan keadaan persekolahan sebenar apabila mencecah usia tujuh tahun. Dengan kata lain, kanak-kanak yang berada di tadika selama tiga atau empat tahun menjadi lebih berdikari, tidak takut serta mudah menerima pelajaran di sekolah. Ini bermakna apabila kanak-kanak ini memasuki darjah satu mereka tidak takut kepada persekitaran sekolah, tidak mengalami kejutan budaya apabila diberi kerja sekolah yang banyak serta berhadapan dengan guru yang tegas. Ini kerana semua ini sudah dialami sepanjang berada di tadika.
Begitu juga sekiranya anak-anak dihantar ke tadika pada usia yang awal. Ini kerana pada masa sekarang kanak-kanak semakin bijak dan mula terdedah dengan teknologi yang menyebabkan perkembangan minda mereka berlaku dengan cepat. Dakwaan yang meyatakan kanak-kanak akan mudah bosan apabila dihantar terlalu awal ke sekolah. Sebenarnya ini tidak berlaku kerana setiap tadika menyediakan sistem pembelajaran berbeza mengikut peringkat umur. Jadi tidak timbul perasaan bosan malah mereka akan lebih matang dan mempunyai tanggungjawab yang tinggi untuk belajar dengan bersungguh-sungguh apabila di sekolah rendah. Jadi tepuk dada dan tanya selera.

Semak Ini Untuk Tahu Anak Sudah Layak Ke Sekolah Atau Tidak

BERDIKARI

Dikatakan anak-anak sepatutnya sudah tidak perlukan lagi lampin pakai buang. Dah pandai buang air kecil dan buang air besar di tandas. Pandai memberitahu bila nak membuang air besar dan pandai basuh sendiri selepas membuang air besar. Ini penting. Kerana semua manusia perlu berkumuh dan bernyahtinja untuk terus hidup. Namun berkumuh dan bernyahtinjalah secara bertamadun iaitu di tandas bukannya di lampin pakai buang. Bab makan minum, pun anak perlu pandai berdikari. Pandai suap dan sebagainya. Nanti kesian anak tak makan di sekolah.

ENHANCE THEIR EAGERNESS & CURIOSITY WHILE DOING ACTIVITIES

Bila di tadika, cikgu kalau boleh nak semua murid aktif. Semua murid mengambil bahagian di dalam setiap aktiviti yang dilakukan. Kita tak nak yang pasif, yang asyik melangut, yang asyik termenung, yang asyik minta televisyen, asyik minta game dekat telefon pintar.

PANDAI MINTA PERTOLONGAN, JIKA ADA MASALAH

Latih anak supaya pandai cakap dan beritahu orang dewasa bila sakit perut ke? sakit kepala ke? nak pergi tandas ke? rasa haus atau lapar ke? Apa sahaja permasalahan, mereka patut tahu cara untuk beritahu dan tidak segan-silu untuk rujuk kepada cikgu atau orang dewasa.

MAMPU BERI KERJASAMA DAN INTERAKSI DALAM KELOMPOK YANG RAMAI

Yang ni memang saya (penulis artikel) risau sedikit, sebab anaknya Haikal tak biasa dengan suasana ramai-ramai. Dia cepat rimas dan meragam. Dan lagi satu kena biasakan anak ambil giliran dan kongsi barang. Biar dia tahu, bukan semua barang itu dia punya, dan bukan selama-lamanya barang yang dimiliki itu hak dia. Kena berkongsi dan bergilir.

BOLEH MENGIKUT ARAHAN DAN PERATURAN YANG MUDAH

Latih anak untuk mengikut arahan dan peraturan yang mudah. Seperti sila duduk, sila berdiri, sila kemas buku, diam, buka kasut dan sebagainya.

BOLEH IKUT JADUAL

Latih anak untuk biasa mengikut jadual. Waktu bangun tidur, waktu makan, waktu mandi, waktu bermain dan segala bagai.

PANDAI KEMAS, PANDAI SIMPAN SELEPAS GUNA

Selepas bermain kemas, selepas guna simpan. Selepas pinjam, pulangkan. Macam tu.

BOLEH FAHAM SIMPLE DIRECTIONS / POSITIONS

Kanan, kiri, atas, bawah, tepi, depan, sana, sini, situ, behenti.

FAHAM BEBERAPA PERBANDINGAN MUDAH

Kecil, besar, panjang, pendek, laju, perlahan dan sebagainya.

MAMPU BERTUTUR DENGAN JELAS DAN DIFAHAMI

MAMPU MENCERITAKAN SEMULA APA YANG DILIHAT DAN DIDENGAR

Ini penting, jika ada apa-apa perkara yang berlaku senang atau mudah untuk anak-anak laporkan kepada guru-guru ataupun kepada kita sebagai ibu bapa.

BOLEH MENGENAL HURUF, ANGKA DAN WARNA ASAS

Sekurang-kurangnya kenal ABC, 1 sampai 10, warna-warna asas. Huruf upper-case and lower-case.Lower-case lebih penting. Pastikan anak tahu bunyi huruf tersebut. Nombor sekurang-kurangnya 1-10. Bukan setakt kenal tapi kena tahu kira juga. Cikgu tadika juga mengharapkan kanak-kanak pandai kaitkan bentuk dengan warna dengan persekitaran sekelilingnya. Contoh green leaves, blue sky, red car – circle clock, square bread. So nanti senang cikgu nak bagi arahan.

BOLEH BUAT AKTIVITI FIZIKAL DENGAN SELAMAT DAN BERTOLERANSI

Aktiviti fizikal ni macam main bola ke? Main di taman permainan ke? Main tanah liat ke?  Pastikan anak-anak kita tahu menitikberatkan keselamatan serba sedikit untuk meminimakan risiko kecederaan. Anak kena dilatih untuk bertoleransi untuk beri peluang serta giliran pada kawan-kawan lain juga.

MAMPU MEMEGANG PENSIL DAN GUNTING DENGAN BETUL

Ini sebenarnya agak penting. Pegang pensil dan gunting adalah satu cara untuk menguji fine motor skill anak berfungsi dengan baik ataupun tidak. Fine/gross motor skill sangat berkait dengan dengan sistem saraf, di mana secara tak langsung berkait rapat dengan otak.

Sumber: Harian Metro & satukaupilih.blogspot


KAEDAH YANG ANDA BOLEH PILIH UNTUK KURANGKAN SAKIT KETIKA BERSALIN

Tidak semua wanita bertuah dan dapat melahirkan anak tanpa masalah. Setiap wanita mempunyai pengalaman bersalin yang berbeza-beza. Bahkan bagi seorang ibu, pengalaman melahirkan setiap anak juga tidak serupa. Kesakitan ketika melahirkan anak menyebabkan ada sesetengah wanita serik untuk hamil lagi. Sebenarnya ada pelbagai kaedah untuk mengurangkan kesakitan semasa bersalin. Antaranya kaedah teknik pernafasan (dikenal juga sebagai Lamaze) untuk melegakan ketegangan otot pelvis, suntikan ubat-ubatan, sedutan gas Entonox dan juga kaedah epidural.

Kaedah Teknik Pernafasan (Kaedah Lamaze)

Merangkumi cara berehat dan senaman tarik nafas yang dilakukan kebanyakan ibu ketika mengandung seperti diajar dalam kelas antenatal. Lebih baik jika suami turut mempelajari kaedah ini. Kesakitan bersalin juga disebabkan ketegangan pada otot pelvis dan kaedah ini membolehkan otot pelvis menjadi tidak tegang dan seterusnya dapat mengurangkan kesakitan. Sebahagian wanita hanya memerlukan kaedah ini untuk mengurangkan kesakitan dan ia lebih bersifat semula jadi.

Ubat-Ubatan Suntikan Ubat Opiod

Iaitu yang sama kumpulan dengan morfin atau pethidin diberi ketika sakit bersalin dan menghalang otak daripada merangsang deria kesakitan. Bagaimanapun, ubat opiod ini boleh menyebabkan seseorang ibu merasa khayal dan mengantuk. Malah, bayi yang lahir juga mungkin boleh mendapat kesannya dan biasanya bayi diberi ubat antidot iaitu naloxone sejurus selepas dilahirkan.

Sedutan Gas Entonox (Campuran Gas Oksigen Dan Nitrus Oksida)
Memberi kesan sama, iaitu menghalang deria rasa daripada mengalami kesakitan dan sampai ke otak, tetapi ia juga boleh menyebabkan wanita mengantuk dan kurang cergas ketika bersalin. Entonox disarankan untuk diambil pada akhir peringkat kelahiran iaitu sebelum bukaan serviks sampai 10cm. Sekiranya pada peringkat awal ibu telah mengambil suntikan pethidine, pada akhir peringkat pertama kelahiran kontraksi yang lazimnya akan lebih kuat dan para ibu boleh mengambil pelega sakit ini.

Sebelum kontraksi, ibu perlu melekapkan topeng gas entonox ke muka.
Pastikan topeng dilekapkan dengan kedap tanpa ada rongga terbuka.
Sedut dengan dalam tetapi perlahan sehingga rasa sakit hilang atau anda berasa pening.
Topeng perlu dipegang sendiri oleh ibu agar dia boleh menyesuaikan sedutan mengikut keperluan.
Alihkan topeng apabila sakit mulai hilang. Elakkan daripada menyedutnya terus menerus kerana ia boleh menyebabkan khayal atau dos berlebihan.

Epidural

Penggunaan suntikan epidural adalah bertujuan mengelakkan kesakitan terutamanya ketika puan memilih cara tersebut untuk bersalin tanpa kesakitan. Suntikan epidural diberi apabila pesakit mula menunjukkan tanda hendak bersalin. Epidural menahan kesakitan bersalin dengan menghalang buat sementara waktu saraf yang bermula dari rahim ke otak. Suntikan epidural ini mempunyai kebaikan seperti dapat menahan kesakitan pada fasa pertama dan kedua kelahiran, tidak memberi kesan mengantuk pada ibu, memberi bius untuk kelahiran secara forceps atau vakum, jahitan episiotomi dan meneruskan khidmat bius jika memerlukan kelahiran secara pembedahan caesarean. Ia juga menyebabkan salur darah mengembang, melancarkan peredaran darah kepada bayi dan secara tidak langsung mengurangkan risiko bayi lemas. Epidural adalah ubat tahan sakit paling selamat dan sangat diperlukan ibu yang ada masalah kesihatan seperti sakit jantung dan tekanan darah tinggi. Bagaimanapun, epidural tidak menjamin 100 peratus dapat mengurangkan kesakitan kerana kadangkala faktor posisi ketika pemberian epidural dan abnormaliti pada struktur tulang belakang yang bengkok (kifosis dan skoliosis) menyebabkan kesukaran mendapat posisi jarum epidural di kawasan lumbar tulang belakang.

Suntikan Epidural Penyebab Sakit Pinggang?
Kebanyakan wanita yang memilih suntikan epidural menyatakan ia memberi kelegaan kesakitan. Hampir semua yang pernah diberi suntikan epidural ingin melakukannya sekali lagi pada masa depan. Kajian membuktikan epidural tiada kesan sampingan jangka panjang. Rungutan atau dakwaan bahawa suntikan epidural menyebabkan sakit belakang atau sakit pinggang kemudian hari adalah tidak benar. Ini kerana selepas bersalin normal tanpa epidural pun, sakit belakang tetap wujud disebabkan faktor berat badan, regangan pada kulit dan otot, serta postur ketika mengandung. Kaedah epidural sama sekali tidak menyebabkan masalah atau penyakit pada organ buah pinggang seseorang. Kesan sampingan yang biasa dialami adalah tidak selesa akibat kekebasan pada bahagian bawah badan. Biasanya kebanyakan wanita dapat menerimanya sebagai ketidakselesaan sementara. Selain itu, ia boleh menyebabkan tekanan darah rendah (hipotensi) dan tidak dapat membuang air kecil dengan sendiri (mungkin memerlukan tiub kencing) buat sementara waktu. Biasanya pakar bius memberi ubat bius epidural berdos rendah yang berkesan untuk mengelak masalah ini.

Sumber: Internet


ANAK-ANAK SUKA BERIMAGINASI SEBENARNYA BIJAK & KREATIF

Kanak-kanak dan imaginasi adalah sesuatu yang saling berkait rapat. Mereka belajar menerusi imaginasi. Imaginasi kanak-kanak kadang-kadang melangkaui jangkaan. Di antara individu yang paling memberi kesan terhadap imaginasi kanak-kanak ialah mereka yang paling rapat dengannya, iaitu ibu bapa atau pengasuh.

Menurut Marjorie Taylor, seorang pakar psikologi merangkap penyelidik daripada University of Oregon in Eugene, kanak-kanak menggunakan imaginasi sebagai alat pemikiran mereka.

Mereka menggunakan imaginasi untuk mencari penjelasan kepada beberapa perkara yang sukar mereka fahami dalam kehidupan, seperti masalah keluarga, isu ketuhanan, mahupun dunia kanak-kanak sebelum kelahiran.

Kanak-kanak juga gemar berimaginasi bagi mengatasi kesakitan dan kedukaan yang mereka alami.

Memang semua ibu bapa mengimpikan mempunyai anak yang cerdik, tetapi tidak ramai yang mampu menghantar anak ke prasekolah berprestij. Namun begitu, ada beberapa aktiviti yang boleh kita lakukan sendiri untuk membantu merangsang minda anak terutama yang berumur antara tiga hingga lima tahun.

8 AKTIVITI MERANSANG MINDA SI KECIL DENGAN AKTIVITI BERIMAGINASI & KREATIF YANG BERFAEDAH

MASA BERDUA DENGAN ANAK

Walaupun inilah masanya anak kita belajar berdikari, mereka tetap mahukan kehadiran anda dalam pelbagai aktiviti yang dilakukan. Masa berdua sangat penting kerana inilah saatnya anda boleh mengajarnya pelbagai kemahiran asas terutama membabitkan soal agama, budi pekerti dan mengenal peribadinya. Inilah juga masanya untuk anda memberikan teguran pada mana-mana kesalahannya dan memberitahu apa yang sepatutnya dia lakukan tanpa si kecil berasa malu berbanding jika ditegur di depan adik-beradik lain. Malah, pada ketika inilah juga anda boleh bertanyakan perkara yang disukai atau sebaliknya. Biasanya ketika berdua ini sambil melakukan aktiviti kegemarannya, anak akan lebih mudah untuk berbicara dan meluahkan rasa hatinya.

MEMBACA BUKU BERSAMA

Membaca buku bukan saja baik untuk merangsang minda anak, malah ia menjadi saat berkualiti untuk benar-benar berhadapan dengan si kecil. Kajian menunjukkan membaca buku dengan anak prasekolah dapat memperbaiki kemahiran si kecil mengenal huruf. Berbincang mengenai apa yang dibaca dengan anak dapat membantu meningkatkan pemahaman dan penguasaan bahasanya.

BERMAIN OLOK-OLOK

Ini permainan yang amat digemari kanak-kanak di seluruh dunia. Kanak-kanak prasekolah berumur tiga hingga lima tahun mempunyai daya imaginasi yang tinggi. Ketika inilah mereka mula bermain dan berpura-pura menjadi guru, ibu, doktor, puteri, watak adi wira atau seumpamanya. Selain menyeronokkan, permainan imaginasi atau olok-olok ini memberi peluang kepada si kecil mengenali peranan satu-satu watak yang dipilihnya. Anda boleh merangsang perkembangan minda anak dengan memasukkan satu masalah atau insiden supaya dia berfikir cara untuk menangani perkara berkenaan. Idea yang dilahirkan mungkin boleh membuatkan anda ketawa tetapi ia sebenarnya bersesuaian dengan pengetahuannya. Pakar berkata bermain olok-olok juga boleh membantu memperbaiki kemahiran bahasa kerana ia membabitkan pemikiran untuk melahirkan satu-satu perlakuan dengan kata-kata dan mengulang semula apa yang mereka dengar. Kemahiran bersosial juga menjadi lebih baik jika mereka bermain dengan adik-beradik lain.

MEMPUNYAI KEHIDUPAN SOSIAL

Kanak-kanak sekarang amat akrab dengan teknologi. Tarikan teknologi ini memang hebat sehingga boleh membuatkan kanak-kanak terpaku dan tidak menghiraukan apa yang berlaku di sekeliling mereka. Malah, ia juga boleh membuatkan kanak-kanak hilang banyak kemahiran termasuk penguasaan bahasa, bersosial, berkongsi dan bertolak ansur, bahkan mereka tidak pandai menikmati keseronokan bermain di luar rumah. Galakkan anak bermain di luar bersama kawan-kawannya kerana ia akan membantu meningkatkan kemahirannya bersosial. Ketika bermain inilah dia belajar untuk berkawan, berkongsi, bertolak ansur, mengawal diri dan berunding – kemahiran yang sangat penting supaya dia boleh menjalani kehidupan dengan lebih baik.

BERMAIN PERMAINAN YANG ADA PERATURAN DAN MENGUJI MINDA

Ia akan mengajar kanak-kanak untuk bersabar, menunggu giliran dan mematuhi peraturan. Selain itu kanak-kanak juga akan belajar untuk menerima kekalahan. Mengingati peraturan dikatakan menjadi senaman untuk menguatkan daya ingatan. Permainan fizikal yang juga membantu koordinasi otak dan pergerakan anggota badan. Mulakan dengan permainan yang mempunyai tiga atau empat peraturan mudah. Pilih permainan yang pendek dan boleh diselesaikan dengan cepat. Permainan menguji minda contohnya teka-teki, silang kata serta menyusun gambar atau warna merangsang minda anak untuk membayangkan jalan penyelesaiannya. Ia juga akan merangsang pergerakan otot jari mereka yang kecil.

BELAJAR BAHASA LAIN

Kajian menunjukkan kanak-kanak lebih cepat menguasai bahasa berbanding orang dewasa. Belajar bahasa kedua atau ketiga ketika kecil juga memberi rangsangan berganda kepada bahagian otak yang berperanan untuk menyimpan, menyusun dan mengucapkan kata-kata. Bahasa kedua juga membantu perkembangan kemahiran lisan, memperbaiki penguasaan perkataan dan membaca.

MENONTON TELEVISYEN BERSAMA-SAMA

Ya, pada zaman moden ini kanak-kanak dan televisyen tidak dapat dipisahkan. Namun, pilihlah rancangan bercorak pendidikan yang bersesuaian dengan minatnya. Anda boleh menguji kefahaman anak dengan meminta dia bercerita mengenai apa yang ditontonnya termasuk rancangan kartun. Kehadiran anda membolehkan dia bertanya jika ada perkara yang tidak difahaminya. Bagaimanapun hadkan masa menonton televisyen kepada satu atau dua jam saja setiap hari. Lebih baik jika tempoh ini turut merangkumi masa untuknya bermain permainan komputer.

MEMASUKI KELAS KANAK-KANAK

Ini termasuk kelas mempertahankan diri, muzik, lukisan atau apa saja bersesuaian dengan minat mereka. Ia boleh membantu mereka untuk belajar berinteraksi, bersosial, mendengar dan mematuhi arahan serta memperbaiki keseimbangan badan. Tidak kurang pentingnya, ia juga boleh meningkatkan keyakinan diri si kecil.

SI KECIL MULA BERIMAGINASI KETIKA BERUMUR 9 BULAN

Pakar psikologi Alison Gopnik dari University of California, Berkeley pula mengatakan bahawa kanak-kanak sudah boleh berimaginasi seawal usia sembilan bulan. Pada ketika inilah ibu bapa atau pengasuh sudah boleh memainkan peranan untuk menggarap apa yang mereka mahukan untuk santapan imaginasi anak-anak mereka.  Tidak salah pada usia semuda itu ilmu sains boleh diperkenalkan, sama ada melalui perbuatan atau pembacaan ibu bapa kepada bayinya. Mungkin ibu bapa boleh menunjukkan gambar-gambar planet dan bintang-bintang yang bergemerlapan secara berulang kali bagi mewujudkan imaginasi cakerawala kepada si bayi.

TAHAP IMAGINASI UMUR 1 TAHUN KE ATAS

Sementara itu, kanak-kanak berusia setahun ke atas sudah mula mengenal objek dan memahami gambar-gambar yang ditunjukkan.

Pada waktu ini pendekatan awal yang bersesuaian sudah boleh digarap. Buku sains selalunya mempunyai gambar-gambar yang menarik dan berkisar tentang kehidupan seharian, seperti anggota tubuh badan, bagaimana makanan diproses di dalam perut, apa terjadi sewaktu ibu mengandungkan adik, mengapa hujan turun, mengapa lampu menyala dan sebagainya.

Kanak-kanak akan cepat berimaginasi apabila diceritakan mengapa sesuatu fenomena itu berlaku, terutama fenomena yang dekat dengan mereka.

Adalah menjadi tanggungjawab ibu bapa untuk menceritakan sesuatu itu dengan kaedah seringkas yang boleh, benar dan logik, kerana ini adalah penerimaan pertama kanak-kanak.

Menurut kajian, pembelajaran yang pertama inilah yang akan menjadi asas kepada pengetahuan sedia ada yang bakal mereka ada dalam minda bawah sedar.

Seandainya kanak-kanak itu didedahkan dengan konsep yang salah, pengetahuan itu akan terus dibawa dan apabila lewat dikenal pasti, adalah sukar untuk guru mengubah konsep atau persepsi tersebut.

PUPUK MINAT & IMAGINASI DARI KECIL

Seorang pakar kaji bintang yang bekerja dengan NASA di Amerika Syarikat telah mengakui bahawa minat yang mendalam dalam bidang astronomi telah wujud dalam dirinya sejak zaman kanak-kanak lagi. Hasil dari sifat taksub dengan cerita Star Wars pada ketika kanak-kanak menyebabkan beliau terus menerawang dalam imaginasi bintang-bintang serta galaksi. Zaman kanak-kanaknya dipenuhi dengan buku dan komik tentang galaksi. Imaginasi ini terus membawanya pada cita-cita sebagai seorang astronomi dan beliau akhirnya berjaya. Ada banyak lagi kisah saintis-saintis yang berjaya masa kini dan minat mereka yang tertanam sejak zaman kanak-kanak.
Mereka menjadi individu yang berjaya dalam bidang sains bukan kerana kebetulan, tetapi kesinambungan daripada apa yang diterapkan sejak awal kehidupannya, sama ada disedari atau tidak. Terdapat banyak buku, majalah mahupun komik kanak-kanak yang berkisar tentang sains dan kehidupan di pasaran masa kini. Ilustrasi yang dibuat juga amat menarik dan konsep yang dibawa cukup dipermudahkan untuk difahami oleh kanak-kanak. Bahan bacaan ini dipersembahkan dengan menggunakan warna-warna yang terang dan watak-watak yang cukup menghiburkan. Harga bahan bacaan tersebut juga terdapat dalam julat yang mampu dibeli oleh pelbagai golongan.

LAKUKAN INI!

Ada banyak tahap bahan bacaan yang boleh digunakan untuk kanak-kanak mengikut peringkat umur. Kanak-kanak berusia 1 hingga 3 tahun selalunya lebih berminat kepada imej bergambar yang ringkas dan berwarna-warni. Lantaran itu bahan seperti kad imbasan amat sesuai digunakan.

Kanak-kanak berusia 4 hingga 6 tahun pula berminat dengan proses sains dan carta yang mudah. Tahap imaginasi mereka juga amat tinggi dan boleh dizahirkan semula dalam bentuk lukisan atau lakon cara.

Ketika bermain dengan anak patung atau mendengar cerita daripada ibu dan ayah, anak akan berimaginasi tentang apa yang dia inginkan. Sebagai ibu ayah, anda tidak perlu risau akan hal ini asalkan ia tidak membahayakan si kecil. Biarkan anak melakukan permainan imaginatif kerana ia mampu merangsang kemampuan pemikirannya.

Bagi membantu anak berimaginasi dengan baik, ibu dan ayah mesti rajin memperkenalkan anak pada permainan kreatif atau bercerita kepada mereka. Jangan tinggalkan anak bermain bersendirian. Anak-anak mesti selalu ditemani ibu atau ayah ketika bermain tapi janganlah kita mengatur bagaimana seharusnya cara mereka bermain.

Sementara bagi kanak-kanak yang sudah pandai membaca, pendekatan lebih kepada penerangan dan cerita yang lebih jelas tentang apa yang berlaku di sekeliling mereka. Kanak-kanak pada usia ini mempunyai perasaan ingin tahu yang amat tinggi serta akan mencari sesuatu yang mantap untuk diimaginasikan.

Sumber: Child Development Institute & Utusan


APPLECRUMBY CHLORINE FREE PREMIUM BABY DIAPERS- KUALITI LAMPIN MEMAHAMI KEHENDAK IBU DI MALAYSIA

Applecrumby Chlorine Free Premium Baby Diapers diperbuat daripada bahan semulajadi atau organik berasaskan tumbuhan. Bukan sekadar lampin biasa, ia merupakan lampin premium yang telah diperhebatkan dengan penyerapan tambahan dengan rekaan tekstur bebas klorin seperti wangian, losyen dan lateks demi memberi keselesaan dan rawatan terbaik bagi kulit bayi. Lampin rekaan ini sememangnya memiliki ciri-ciri mudah bernafas bagi membenarkan pengaliran udara terbaik di sekitar punggung bayi, sekali gus membantu kesegaran kulit dan sentiasa kering. Pad serta lapisan tambahan pada Applecrumby Chlorine Free Premium Baby Diapers dapat menyerap segala kelembapan sehingga 12 jam. Ia sekali gus memudahkan urusan ibu dalam penjagaan bayi selain lebih menjimatkan.

Seharusnya produk ini dicuba oleh semua ibu bapa kerana ia bebas daripada bahan sensitif sekali gus mengurangkan kesan ruam bayi. Applecrumby Chlorine Free Premium Baby Diapers dilengkapi dengan jalur penunjuk basahan yang akan membantu ibu tahu bila waktu sesuai untuk menukar lampin si manja. Dengan harga yang berpatutan setanding dengan kualiti, ibubapa pastinya mahukan yang terbaik untuk keselesaan bayi mereka. Dengan itu Ibubapa perlulah bijak memilih yang terbaik agar si manja mereka boleh bergerak aktif setiap masa tanpa gangguan seperti lampin yang kurang sesuai untuk bayi mereka.

Terdapat dalam dua pilihan:

Applecrumby Chlorine Free Premium Baby Tape Diapers

Applecrumby Chlorine Free Premium Baby Pull Up Diapers

Mengapa Anda Perlu Memilih Lampin Bebas Klorin?

Untuk mengelak masalah ruam lampin. Ruam ini kebanyakannya terjadi pada bahagian yang terdedah seperti bahagian punggung. Ia tidak melibatkan kawasan lipatan anggota atau kedutan kulit. Ia juga mungkin disebabkan oleh kulit terdedah air kencing atau najis dalam jangkamasa yang lama serta alahan terhadap bahan kimia dan lampin pakai buang. Sayangi si manja anda dengan berikan yang terbaik untuk mereka dengan penggunaan lampin bebas klorin

Kelebihan Applecrumby Chlorine Free Premium Baby Diapers

Mempunyai sistempenyerapan yang mampu menyerap air kencing selama 12 jam mengikut jumlah air kencing bayi setiap individu. Dengan kadar penyerapan air kencing selama 12 jam dapat mengelakkan kebocoran ketika bayi sedang tidur mahupun ketika bayi bergerak aktif. Penyerapan selama 12 jam ini juga sentiasa membuatkan si comel berasa kering dan selesa sepanjang hari.

Mempunyai sistem regangan yang memberikan keselesaan pada bahagian paha dan pinggang bayi tanpa meninggalkan kesan merah ataupun kecederaan pada kulit bayi.

Memberi ruang pernafasan di setiap helaian untuk memastikan bayi dalam keadaan kering dan menghalang lampin penuh.

Permukaan selesa selembut kapas.

Ia sangat selesa dan mengurangkan kerengsangan kulit bayi dan memberi perlindungan penuh pada kebocoran ketika bayi sedang aktif merangkak untuk menjelajah setiap kawasan di dalam rumah.

Diapers dilengkapi dengan jalur penunjuk basahan.

Kualiti premium pada harga biasa.

UNTUK PEMBELIAN & MAKLUMAT LANJUT HUBUNGI:

Applecrumb & Fish
Telefon: +603 61436088
Emel:  info@applecrumbyandfish.com
Website:  www.applecrumbyandfish.com
Facebook: Applecrumby & Fish


9 CARA TAMBAT SELERA ANAK CEREWET MAKAN

Berikut adalah beberapa petua dan muslihat untuk membantu anda mendidik anak-anak tentang tabiat makan yang lebih baik.
SEDIAKAN MAKANAN YANG SESUAI UNTUK ANAK Anda hendaklah menyediakan makanan yang sesuai dengan usianya iaitu dengan membekalkan pelbagai makanan untuk dirasa dan peluang untuk memilih. Dengan cara ini, anak dapat membesar dengan lebih sihat.
PASTIKAN ANAK MAKAN PADA MASA YANG DITETAPKAN Biasakan anak dengan keadaan lapar dan kenyang. Cara ini dapat membantu mereka membina gaya hidup yang teratur lalu mendorong kepada gaya hidup sihat.
BIARKAN ANAK MENENTUKAN JUMLAH MAKANAN YANG MEREKA MAHU Berikan anak pilihan untuk menentukan berapa banyak yang mereka mahu makan. Makan sedikit atau tidak makan semasa waktu makan tertentu tidak akan meninggalkan banyak kesan negatif, malah, ini akan merangsang selera anak lantas membaiki masalah cerewet makannya.
MAKANAN ENAK YANG SELAMAT DIMAKAN Cuba gunakan 7 kategori makanan utama dalam diet anak untuk membekalkan jenis nutrisi yang berbeza. Anda boleh cuba mempelbagaikan jenis makanan pada setiap waktu makan. Anda digalakkan untuk menyediakan dua hingga tiga jenis makanan utama, contohnya, nasi, mi, ikan, daging, telur dan banyak lagi. Dengan memberikan anak dua atau tiga jenis sayur-sayuran dan buah-buahan serta produk tenusu, anda akan dapat memastikan dietnya seimbang.

 ANDA BOLEH MENJADI KREATIF DENGAN GAYA MEMASAK ANDA Jangan gunakan bahan yang sama semasa menyediakan makanan untuk anak. Tingkatkan kreativiti anda! Anda boleh menggunakan resipi berlainan dalam masa seminggu dan cuba elakkan memasak hidangan yang sama.
JIKA ANDA SENDIRI TIADA TABIAT CEREWET MAKAN, ANDA AKAN MENJADI TELADAN KEPADA ANAK ANDA Semasa makan bersama anak, jangan tunjukkan sifat memilih makanan di hadapan mereka. Sebaliknya, anda hendaklah memuji dan menggemari bentuk dan rasa makanan itu.
JANGAN UGUT ATAU PAKSA ANAK ANDA Tindakan mengugut atau memaksa anak makan makanan yang tidak disukai mereka akan menyebabkan mereka lebih memberontak. Anda tidak boleh mengeruhkan keadaan, malah anda hendaklah menggembirakan hati anak setiap kali makan.
BERIKAN MOTIVASI Anda boleh mengucapkan kata-kata dorongan kepada anak walaupun anak menunjukkan sedikit perubahan yang baik dalam tabiat makan mereka. Puji mereka dengan pelukan kasih sayang dan bukannya dengan memberikan makanan kegemaran mereka.
JANGAN RISAU DENGAN KEADAAN YANG BERSEPAH SEMASA WAKTU MAKAN Jangan memarahi atau terus membetulkan kesilapan anak jika mereka membuat sepah di meja makan. Pakaikan mereka apron atau gunakan mangkuk kecil bagi mengelakkan tumpahan dan pastikan mereka terus berminat untuk menikmati makanan.

Sumber:  wyethnutrition.com.my